150 masyarakat Hindu di George Town terima sumbangan Deepavali

GEORGE TOWN, 17 Oktober- Seramai 150 masyarakat Hindu di sini menerima barangan keperluan harian dan wang tunai sempena sambutan Deepavali tidak lama lagi.Presiden Persatuan Penang Hindu Sabha, M. Kirubanandhan berkata, bantuan diberi bagi membantu meringankan beban rakyat khususnya golongan B40.Penerima sumbangan terdiri daripada warga emas dan golongan Orang Kurang Upaya (OKU).

"Sudah tiga tahun kita tidak meraikan Deepavali akibat pandemik COVID-19 yang melanda seluruh dunia.Diharapkan bantuan seumpama ini dapat menceriakan dan memberi pengertian besar bagi mereka meraikan sambutan Deepavali tidak lama lagi," katanya di sini.

Antara yang disumbangkan termasuk barangan keperluan asas seperti beras, gula dan minyak.


Dua PPS dibuka di Kedah

ALOR SETAR, 17 Oktober- Dua Pusat Pemindahan Sementara (PPS) dibuka di Kubang Pasu dan Langkawi setakat pukul 8.00 pagi tadi susulan hujan berterusan yang mengakibatkan banjir di kawasan terlibat.Ketua Bahagian Sekretariat Jawatankuasa Pengurusan Bencana, Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain berkata, dua PPS berkenaan menempatkan 62 penduduk daripada 15 buah keluarga."Di daerah Kubang Pasu, PPS dibuka di Sekolah Menengah Changloon dengan menempatkan 24 penduduk terjejas daripada lima keluarga.Penduduk yang terjejas melibatkan 13 buah rumah daripada Kampung Nangmah, Kampung Paya Lantau dan Kampung Paya Nongmi," katanya.

(PPS di Sekolah Menengah Changloon di Kubang Pasu menempatkan 24 penduduk terjejas banjir daripada lima keluarga / Foto APM Kubang Pasu)

Tambah beliau, APM menerima laporan berhubung kejadian banjir di kawasan berkenaan pada pukul 12.30 tengah malam tadi.


Tiup seksofon sambil dibedah otak

ROM, 17 Oktober- Seorang pemain muzik Itali berusia 35 tahun menjalani pembedahan membuang ketumbuhan di otaknya sambil meniup saksofon.Pembedahan di Hospital Antarabangsa Paideia itu diketuai pakar bedah otak, Christian Brogna yang pakar dalam bidang pembedahan ketika keadaan sedar.Ahli muzik itu meniup saksofon sepanjang pembedahan yang mengambil masa sembilan jam.

(Seorang pesakit meniup seksofon ketika sekumpulan doktor sedang menjalankan pembedahan otak terhadapnya / Foto Instagram @alicemartinelli)

Dia memainkan lagu 'Love Story' nyanyian Andy Williams dan lagu kebangsaan Itali.Pembedahan tersebut berjaya dan pemuzik berkenaan dibenarkan pulang beberapa hari kemudian.


DUN Perak bubar berkuat kuasa hari ini

IPOH, 17 Oktober- Teka-teki mengenai status Dewan Undangan Negeri (DUN) Perak akhirnya terjawab.Menteri Besar, Datuk Seri Saarani Mohamed mengumumkan pembubaran DUN Perak ke-14 berkuat kuasa hari ini.Pengumuman itu dibuat selepas mendapat perkenan Sultan Perak, Sultan Nazrin Muizzuddin Shah."Maka suka cita saya maklumkan kepada media hari ini bahawa saya telah menerima warkah pengisytiharan daripada Sultan Perak, Sultan Nazrin Muizzuddin Shah yang membawa maksud bahawa Baginda telah memberi perkenan DUN Perak ke-14 dibubarkan berkuat kuasa Isnin, 17 Oktober," katanya dalam sidang media di Pejabat Daerah dan Tanah Batang Padang.

(Datuk Seri Saarani Mohamed, Menteri Besar Perak)

Terdahulu, Datuk Seri Saarani telah menyembah warkah permohonan pembubaran DUN Perak untuk pertimbangan Sultan Perak selaras dengan Perkara 32(2) Undang-undang Tubuh Kerajaan Negeri Perak.Sultan Nazrin bertitah bahawa sebarang ketetapan mengenai permohonan pembubaran DUN akan diumumkan selepas baginda berkenan membuat keputusan.

Perak mempunyai 59 kerusi DUN.DUN Perak kini terdiri daripada 25 Ahli Dewan Undangan Negeri (ADUN) Barisan Nasional (BN), DAP (15), Amanah (lima), Bersatu (empat), PAS (tiga), PKR (tiga), PBM (tiga) dan Bebas (satu).


Isu penempatan di UUM selesai

SINTOK, 17 Oktober- Isu penempatan pelajar Universiti Utara Malaysia (UUM) di Inapan Siswa (INASIS) selesai sebelum kuliah bermula pada minggu ini.Naib Canselor UUM, Profesor Dr. Haim Hilman Abdullah memaklumkan, kesemua 17,708 pelajar yang memohon telah mendapat tempat penginapan."Penempatan juga disediakan kepada 500 pelajar rayuan yang akan mula mendaftar pada 1 November 2022.Urusan penginapan pelajar sedia ada iaitu semester kedua dan berikutnya dibuat sebaik sahaja pendaftaran dan penempatan pelajar baharu semester pertama sesi 2022/2023 pada 11 Oktober lalu membabitkan 4,106 pelajar," katanya menerusi kenyataan.

Tambah beliau, UUM mempunyai 15 kolej kediaman iaitu INASIS dan penginapan tambahan di kawasan Perumahan Sisiran Naib Canselor UUM, Perumahan Sisiran Sintok UUM, Perumahan Taman Universiti UUM dan rumah-rumah universiti yang ada di dalam kampus UUM.Pengurusan universiti sentiasa memastikan keperluan pelajar dipenuhi sekaligus mewujudkan suasana pembelajaran yang kondusif.


Amaran hujan berterusan tahap waspada di Sarawak, Sabah dan Labuan

KUALA LUMPUR, 17 Oktober- Jabatan Meteorologi Malaysia (MetMalaysia) mengeluarkan amaran hujan berterusan tahap waspada yang dijangka berlaku di seluruh Labuan dan beberapa kawasan di Sarawak dan Sabah sehingga esok.Menurut laman sesawang MetMalaysia, amaran di Sarawak melibatkan sekitar Bintulu, Miri (Subis, Beluru dan Marudi) serta Limbang.Sementara di Sabah pula kawasan terlibat ialah di pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat dan Kudat.

(MetMalaysia mengeluarkan amaran hujan berterusan tahap waspada di Labuan, Sarawak dan Sabah sehingga esok)

Amaran hujan berterusan tahap waspada dikeluarkan apabila terdapat tanda-tanda yang menunjukkan hujan dan ribut petir sedang atau dijangka berlaku melebihi enam jam dalam tempoh berkenaan di sesuatu kawasan.


KPWKM terus perkasa wanita, terutama dalam bidang ekonomi

KUALA LUMPUR, 17 Oktober-Kementerian Pembangunan Wanita, Keluarga dan Masyarakat akan terus memperkasa golongan wanita terutama dalam bidang ekonomi.Tumpuan terarah untuk membantu seramai mungkin golongan wanita menjana pendapatan sama ada mencari pekerjaan atau menceburi bidang perniagaan.Menterinya Datuk Seri Rina Mohd Harun berkata, pelbagai program dirangka antaranya menerusi program Keusahawanan Wanita Bangkit.Pelbagai platform juga diberikan termasuk memberi peluang perkerjaan serta peluang perniagaan kepada golongan wanita."Jadi kita perlu fokus bagaimana nak membantu mereka ini, macam saya katakan program wanita bangkit, bagaimana kita mahu bantu mereka supaya bukan semakin lama semakin ramai yang penerima bantuan.

(Seramai, 500 orang daripada keluarga masyarakat India kategori B40 menerima bantuan sempena perayaan Deepavali)

"Kita nak yang masuk ni kita bantu, tetapi yang sedia ada pun kita mahu mereka keluar dari belenggu kemiskinan," katanya.Beliau ditemui di Sekolah Jenis Kebangsaan (SJKC) Dengkil bersempena Program Jalinan Mesra Deepavali Prihatin.Seramai, 500 orang daripada keluarga masyarakat India kategori B40 menerima bantuan Deepavali.


Sebuah PPS dibuka di Kuala Perlis

(Semua mangsa dalam keadaan selamat dan bantuan diberikan oleh petugas Jabatan Kebajikan Masyarakat (JKM) Perlis)

KANGAR, 17 Oktober- Susulan banjir yang berlaku sekitar Kuala Perlis, sebuah Pusat Permindahan Sementara (PPS) dibuka kira-kira 10 malam pada Ahad.Sekretariat Pengurusan Bencana Negeri memaklumkan seramai 16 orang penduduk melibatkan empat buah keluarga terpaksa dipindahkan ke pusat pemindahan sementara (PPS) di surau Kampung Teluk, di sini selepas kediaman mereka dinaiki air.Penduduk yang dipindahkan melibatkan sembilan lelaki dewasa dan enam wanita dewasa serta seorang kanak-kanak perempuan. Semua mangsa dalam keadaan selamat dan bantuan diberikan oleh petugas Jabatan Kebajikan Masyarakat (JKM) Perlis.

(Seramai 16 orang penduduk melibatkan empat buah keluarga terpaksa dipindahkan ke pusat pemindahan sementara (PPS) di surau Kampung Teluk, di sini selepas kediaman mereka dinaiki air)

Agensi terlibat dalam pengurusan bencana terus memantau keadaan seluruh Perlis berikutan keadaan cuaca tidak menentu dengan hujan yang masih berlaku serta peningkatan aras sungai utama ketika ini.


Amaran keras kepada pengeluar pastikan bekalan telur domestik dipertingkat -KPDNHEP

(Walaupun penyaluran subsidi, urusan pengeluaran dan bekalan telur tertakluk di bawah bidang kuasa MAFI,KPDNHEP akan sentiasa bekerjasama dengan agensi terlibat bagi memastikan kebajikan pengguna dijaga)

KUALA LUMPUR, 17 Oktober- Semua pengeluar telur ayam diberi amaran keras untuk memastikan pengeluarannya bagi kegunaan domestik dipertingkat.Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi menegaskan, langkah berkenaan perlu bagi memastikan keberadaan bekalan makanan itu dalam pasaran negara.Katanya, tindakan pengeluar yang mengeksport telur gred kawalan iaitu telur gred A, B dan C ke luar negara menjadi punca bekalan telur domestik berkurangan.Beliau ketika turun padang melihat bekalan barangan di pasar raya Segi Fresh di Batu Caves di sini pada Ahad mengakui bekalan telur berkurangan. dan perkara itu turut diakui pemilik pasar raya yang menyatakan bekalan komoditi itu sukar didapati disebabkan tindakan pengeluar mengeksport telur gred kawalan iaitu gred A, B dan C ke luar negara sekali gus menyebabkan bekalan telur domestik berkurangan.“Kerajaan melalui Kementerian Pertanian dan Industri Makanan (MAFI) bertanggungjawab menyediakan dan menaikkan subsidi kepada penternak dari tiga sen sebiji kepada lapan sen sebiji disebabkan kos pengeluaran meningkat, yang memberi kesan kepada pengeluaran telur gred A, B dan C.Tambahnya, pemberian subsidi kepada penternak juga bertujuan memastikan harga kepada pengguna kekal pada harga siling yang ditetapkan kerajaan untuk telur gred A, B dan C.Beliau berkata walaupun penyaluran subsidi, urusan pengeluaran dan bekalan telur tertakluk di bawah bidang kuasa MAFI, Kementerian Perdagangan Dalam Negeri dan Hal Ehwal Pengguna (KPDNHEP) akan sentiasa bekerjasama dengan agensi terlibat bagi memastikan kebajikan pengguna dijaga.Beliau berkata demikian pada Majlis Penutup Promosi Kraf Sempena Kempen Beli Barangan Malaysia 2022 di ibu negara pada Ahad.

(Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi pada Majlis Penutup Promosi Kraf Sempena Kempen Beli Barangan Malaysia 2022 di ibu negara)

Berhubung dengan isu caj pengendalian telur gred AA oleh pembekal, Nanta menyatakan jika dikesan dan didapati bersalah, tindakan tegas akan dikenakan termasuk kompaun.Sementara itu, menerusi hantaran di Facebook, Nanta berkata hasil pemantauan bekalan barangan menjelang sambutan Deepavali bagi ayam, sayur minyak dan sebagainya dilihat memuaskan dengan harga jualan mematuhi harga maksimum ditetapkan kerajaan.Nanta berkata senarai harga dan barangan di bawah Skim Harga Maksimum Musim Perayaan Deepavali serta tempoh kawalan akan diumumkan kelak.“Harga ditetapkan adalah munasabah berdasarkan data pergerakan harga barang yang dikumpul secara berterusan oleh Bahagian Penguat Kuasa KPDNHEP dan Bahagian Harga Barang Negara, berserta input daripada pemain industri dan agensi berkaitan,” katanya.


GPS tunggu PRU15 selesai, sedia kerjasama dengan gabungan boleh jamin kestabilan politik

(Setiausaha Agung Parti Pesaka Bumiputera Bersatu (PBB), Datuk Seri Alexander Nanta Linggi)

KUALA LUMPUR, 17 Oktober- Gabungan Parti Sarawak (GPS) sedia bekerjasama dengan mana-mana gabungan parti yang boleh menjamin kestabilan politik negara selepas selesai Pilihan Raya Umum ke-15 (PRU15), kata Setiausaha Agungnya, Datuk Seri Alexander Nanta Linggi.Tanpa menamakan mana-mana gabungan politik, beliau yang juga Setiausaha Agung Parti Pesaka Bumiputera Bersatu (PBB), berkata ini merupakan prinsip GPS sejak dahulu."Kami di GPS ini kita hendak kerajaan pusat kerajaan (yang) stabil, kerana kita faham kerajaan pusat mestilah kerajaan yang stabil supaya kita dapat menggerakkan ekonomi, baru sahaja keluar daripada masalah COVID-19 dan nak fokus kepada rakyat, ekonomi dan negara. “Berlandaskan itu saya boleh katakan bagi pihak GPS, kita akan bersama mana-mana pihak yang kita boleh harapkan dapat mewujudkan kerajaan yang stabil (bagi) kepentingan negara dan rakyat,” katanya kepada pemberita ketika ditemui di Program Promosi Kraf Sempena Kempen Beli Barangan Malaysia 2022, di sini, hari ini.Majlis berkenaan dirasmikan Menteri Pelancongan, Seni dan Budaya Datuk Seri Nancy Shukri.Ditanya sama ada GPS akan bekerjasama dengan parti gabungan lain dalam membentuk kerajaan selepas PRU15, Nanta, yang juga  Menteri Perdagangan Dalam Negeri dan Hal Ehwal Pengguna, berkata ia merupakan antara yang akan dibincangkan pada mesyuarat tertinggi PBB, Selasa ini.

(Naib Ketua Wanita Parti Pesaka Bumiputera Bersatu, Datuk Seri Nancy Shukri)

Sementara itu, Nancy, yang juga Naib Ketua Wanita PBB, berkata GPS mahu melihat kestabilan politik negara.Beliau berkata demikian ketika ditanya sama ada jawatan Timbalan Perdana Menteri  (TPM) diberikan kapada Ahli Parlimen dari Sabah dan Sarawak sebagai syarat untuk mana-mana gabungan politik untuk mendapatkan sokongan GPS.”Ia (jawatan TPM) bukan perkara utama buat masa ini. Jawatan itu bukan dikatakan tidak penting, jawatan besar itu, perkara yang kita boleh bincang nanti.“Apabila kita mendapat sokongan padu daripada rakyat, dapat undi dan kemenangan yang begitu besar sekali, kita mempunyai suara yang lebih dan kita boleh mencadangkan kepada kerajaan pusat mengenai bagaimana gabungan itu akan boleh menguatkan lagi Malaysia (hasil) sokongan daripada Sarawak,” katanya.Selain PBB, GPS terdiri daripada Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).Pada PRU14, seramai 19 daripada 222 Ahli Parlimen diwakili GPS.-BERNAMA


PM ucap tahniah kepada Team Haq, juara MPL MY

(Team Haq akan membawa Jalur Gemilang mewakili Malaysia bersamapasukan Todak keKejohanan Dunia Mobile Legends Bang Bang M4 (M4)yang akan berlangsung di Jakarta, tahun depan)

KUALA LUMPUR, 17 Oktober- Perdana Menteri, Datuk Seri Ismail Sabri Yaakob mengucapkan tahniah kepada pasukan e-sukan Team Haq yang menjuarai Liga Profesional Mobile Legends (MPL) MY musim ke-10 dengan mengalahkan juara bertahan Todak,4-2.Perdana Menteri berkata kejayaan seperti itu adalah bukti negara mempunyai bakat muda yang perlu disokong dan digilap untuk mengharumkan nama Malaysia di persada dunia.

(Hantaran PM di Facebook/FB ISMAIL SABRI YAAKOB)

“Team Haq akan membawa Jalur Gemilang mewakili Malaysia bersama pasukan Todak ke Kejohanan Dunia Mobile Legends Bang Bang M4 (M4)yang akan berlangsung di Jakarta, tahun depan.“Sudah terbukti bakat-bakat anak muda e-sukan kita semakin hebat. Semoga pertandingan di peringkat dunia akan menyerlahkan lagi bakat mereka.Malaysia Boleh!,” katanya menerusi hantaran di Facebook. -BERNAMA


Abdul Latiff sedia undur, beri peluang kepada muka baharu

PASIR MAS, 16 Oktober- Ahli Parlimen Mersing, Datuk Dr Abdul Latiff Ahmad bersedia berundur bagi memberi peluang kepada muka baharu mewakili Parti BERSATU untuk bertanding pada Pilihan Raya Umum ke-15 (PRU15).  Beliau berkata, sudah tiba masanya untuk berbuat demikian selepas hampir enam penggal bergelar wakil rakyat dan memegang pelbagai jawatan sama ada dalam kerajaan negeri mahupun persekutuan.

(Menteri di Jabatan Perdana Menteri (Tugas-Tugas Khas) merangkap Ahli Parlimen Mersing Datuk Dr Abd Latiff Ahmad pada sidang media ketika hadir meninjau pembinaan laluan air yang sedang dibina di sepanjang benteng bermula di Kampung Tersang sehingga ke Jalan Lubok Jong, di sini)

Walaubagaimanapun, perjuangannya dalam arena politik tetap diteruskan dan bersedia membantu mana-mana calon Perikatan Nasional (PN) seluruh negara.  "Saya dah sampai pada klimax 6 penggal dan jadi menteri 17 tahun jadi timbalan menteri jadi saya pernah jadi exco kerajaan negeri cukuplah, beri peluang kerana ini masa untuk tonjolkan bakat baru yang bersedia berkhidmat untuk rakyat," katanya kepada pemberita pada sidang media selepas mengadakan lawatan ke tapak projek tebatan banjir Jabatan Pengairan dan Saliran (JPS) di Kampung Tersang, Rantau Panjang Pasir Mas, hari ini. Pada PRU14, Abdul Latiff yang bertanding atas tiket Barisan Nasional (BN) ketika itu memenangi kerusi Parlimen Mersing dengan memperoleh 19,806 undi, menewaskan dua pencabarnya daripada PAS dan PKR.  Beliau yang juga Menteri di Jabatan Perdana Menteri (Tugas-Tugas Khas) berkata, sebanyak 6,010 pusat pemindahan sementara (PPS) sudah dikenal pasti pihaknya diseluruh negara.  2,800 daripada jumlah itu adalah sekolah menengah dan sekolah rendah yang akan digunakan untuk PRU.  Beliau berharap tiada pertembungan antara PRU dan banjir dan jika ia bertembung pihaknya sudah mempunyai jalan penyelesaian tersendiri.


Isu tular Cikgu Mohd Fadli, jawatankuasa disiplin bermesyuarat esok

BERA, 16 Oktober- Isu tular berkaitan seorang guru, Mohd Fadli Salleh yang membangkitkan masalah sistem pendidikan berkaitan beg berat serta silibus Matematik mendapat perhatian Perdana Menteri Datuk Seri Ismail Sabri Yaakob.  Beliau memaklumkan telah menghubungi Ketua Pengarah Pendidikan Datuk Pkharuddin Ghazali bagi mendapatkan butiran mengenai isu tersebut pagi tadi. Esok jawatankuasa disiplin akan bermesyuarat mengenai isu tersebut dan keputusan akan dibuat selepas itu.  Perdana Menteri turut berharap keputusan positif secara 'menang-menang' dapat diketahui dan dapat diselesaikan secara baik. Beliau berkata demikian pada program Moh Ngeteh Bersama Masyarakat India Parlimen Bera, di sini, petang tadi.  Semalam, seorang guru, Mohd Fadli Mohamed Salleh mendakwa bakal dikenakan tindakan buang kerja kerana menyuarakan isu Pejabat Pendidikan Daerah (PPD) melibatkan sistem pendidikan, beg sekolah, silibus subjek, masa belajar dan bilangan murid di dalam kelas.  Cikgu Fadli mendakwa, tindakan tersebut tidak sepatutnya berlaku memandangkan beliau tidak pernah terlibat dalam sebarang masalah disiplin atau dengan ibu bapa pelajar sekolah.

Berita berkaitan:Isu pembelajaran di sekolah, menteri terbuka jumpa cikgu FadliKPM sangkal dakwaan cikgu Fadli

Dia turut berkongsi gambar surat bertarikh 22 September lalu yang menyatakan dia berdepan tindakan tatatertib sama ada dibuang kerja atau turun pangkat.  Isu itu turut mendapat perhatian Menteri Kanan Pendidikan, Mohd Radzi Md Jidin yang mahu berjumpa Mohd Fadli.


Lebih RM7 juta disalurkan untuk program CSR YPM

PADANG TERAP, 16 Oktober - Yayasan Pelajaran MARA (YPM) menyalurkan peruntukan lebih RM7 juta bagi melaksanakan program Tanggungjawab Sosial Korporatnya tahun ini. Menteri Pembangunan Luar Bandar, Datuk Seri Mahdzir Khalid berkata bantuan itu disalur menerusi 10 program utama YPM. Menurutnya KPLB menerusi YPM mengambil inisiatif membantu Keluarga Malaysia di pedalaman dan luar bandar dengan menyediakan pelbagai bantuan pendidikan dan sumbangan dalam usaha meringankan beban ibu bapa agar anak-anak mereka tidak tercicir dalam bidangpendidikan. Program CSR YPM termasuklah Tuisyen Pintar YPM@KPLB, Skim Anak Angkat, Program Fast Track SPM dan Program Celik Al-Quran, Program Latihan Kemahiran dan Kerjaya (PLKK), Skim Bantuan Persekolahan, Skim Bantuan Khas Persekolahan, Skim Dana Ehsan Pendidikan, Skim Semarak Ilmu dan Skim Pendidikan Tertiari.

(Mahdzir berucap padaMajlis Anugerah Cemerlang Sekolah Menengah Kebangsaan (SMK) Kuala Nerang, di Padang Terap)

Mahdzir menyeru lebih banyak syarikat korporat dan individu dapat menghulurkan sumbangan bagi membolehkan lebih banyak progta YPM digerakkan dan setiap sumbangan atau tajaan kepada YPM, akan menerima pengecualian cukai daripada kerajaan. Tiga program YPM iaitu Skim Bantuan Persekolahan, Skim Bantuan Khas Persekolahan dan Skim Dana Ehsan Pendidikan menerima peruntukan tertinggi iaitu lebih RM2.9 juta.  Program itu memanfaatkan 24,667 pelajar daripada kumpulan B40 di seluruh negara. Turut hadir, Pengerusi YPM, Datuk Mohd Razman Yaacob dan Ketua Pegawai Eksekutif YPM, Mohd Amran Mohd Ariffin. Pada majlis sama, Mahdzir menyampaikan sumbangan CSR YPM kepada 18 buah sekolah di daerah Padang Terap berjumlah RM95,000.


KPM sangkal dakwaan cikgu Fadli

PUTRAJAYA, 16 Oktober- Kementerian Pendidikan Malaysia (KPM) sangkal dakwaan bahawa seorang cikgu, Mohd Fadli Mohamed Salleh yang kononnya sudah dijatuhi hukuman.Menurut Ketua Pengarah KPM, Datuk Pkharuddin Ghazali, perkongsian surat yang dibuat seorang cikgu sekolah rendah yang disalah tafsir kononnya sudah dijatuhi hukuman, sebaliknya ia adalah arahan untuk mengemukakan penjelasan berhubung aduan yang diterima terhadapnya.

(Ketua Pengarah KPM, Datuk Pkharuddin Ghazali / Foto FB KPM)

Berita berkaitan:Isu pembelajaran di sekolah, menteri terbuka jumpa cikgu Fadli

“Kementerian Pendidikan Malaysia (KPM) mengambil maklum perkara yang dibangkitkan di media sosial berkaitan Cikgu Mohd Fadli Mohamed Salleh. Untuk makluman, surat yang dihantar kepada cikgu tersebut bukanlah suatu surat yang membawa maksud bahawa hukuman telah dijatuhkan oleh Lembaga Tatatertib. Sebaliknya surat tersebut bertujuan memaklumkan cikgu berkenaan mengenai dakwaan yang telah diterima oleh Pihak Berkuasa Tatatertib serta keperluan untuk beliau mengemukakan representasi (penjelasan) bertulis,” katanya dalam lama sosial Facebook KPM hari ini.Ujar Pkharuddin lagi, pihak Lembaga Tatatertib dijadualkan bersidang pada Isnin ini bagi mendengar penjelasan berhubung aduan yang diterima terhadap cikgu tersebut.“Pihak Lembaga Tatatertib telah menerima surat penjelasan daripada Cikgu Mohd Fadli Mohamed Salleh pada 14 Oktober 2022. Lembaga Tatatertib dijadualkan bersidang pada hari Isnin, 17 Oktober 2022,”katanya.Mengenai prosiding yang dikenakan terhadap Fadli, KPM menjelaskan semua pegawai awam yang berkhidmat dalam kerajaan tertakluk dibawah peraturan-peraturan yang sudah ditetapkan.“Prosiding tatatertib ini dibuat di bawah Peraturan-Peraturan Pegawai Awam (Kelakuan & Tatatertib) 1993 yang diguna pakai untuk semua penjawat awam yang sedang berkhidmat termasuk saya sendiri. Saya berharap penjelasan ini dapat memberi kefahaman kepada semua pihak,” katanya.


RM2 juta rugi, litar pintas punca kebakaran di Kampung Cina - Bomba

KUALA TERENGGANU, 16 Oktober- Litar pintas dikenal pasti punca kebakaran deretan rumah kedai di Kampung Cina, Kuala Terengganu pada September lepas.Pengarah Jabatan Bomba dan Penyelamat Malaysia (JBPM) Terengganu Md Hilman Abd Rashid menjelaskan siasatan mendapati masalah pendawaian elektrik yang lama dan usang telah menyebabkan litar pintas seterusnya mengakibatkan kebakaran.

Kerugian akibat kejadian tersebut hampir RM2 juta manakala harta yang berjaya diselamatkan dianggar RM1.2 juta.

"Bangunan ini adalah milik persendirian dan kita tiada kuasa untuk memasuki premis terbabit, cuma boleh menasihati penghuni supaya memperbaharui pendawaian di premis masing-masing," katanya.

(Pengarah Jabatan Bomba dan Penyelamat Malaysia (JBPM) Terengganu Md Hilman Abd Rashid)

Dalam kejadian pada 19 September lepas, sebanyak 12 bangunan termasuk kedai pakaian, emas dan kedai makan musnah, namun tiada kemalangan jiwa dilaporkan berlaku.Justeru jelas beliau, pihaknya sudah memaklumkan kepada kerajaan negeri mengenai masalah pendawaian di Kampung Cina yang membabitkan bangunan lama.

"Jadi kita akan bertemu dengan penghuni bangunan lama di sekitar bandar raya ini bagi memberi penerangan berhubung dengan pendawaian elektrik ini," katanya.


Sistem GeoTanaman menggantikan peranan "Orang Tengah"

SUNGAI PETANI, 16 Oktober- Lebih 2,000 pengguna yang terdiri daripada petani, pemborong, pengusaha IAT dan kedai input pertanian telah berdaftar dalam Sistem GeoTanaman.

Menurut Ketua Pengarah Jabatan Pertanian Malaysia, Datuk Zahimi Hassan, sistem ini dapat menemusuakan terus petani dengan pemborong dan kedai input pertanian tanpa melalui orang tengah.

(Ketua Pengarah Jabatan Pertanian Malaysia, Datuk Zahimi Hassan)

"Sistem ini dapat membantu khidmat pengembangan pertanian dilaksanakan secara lebih berkesan supaya pemain industri pengeluaran makanan dapat meneruskan aktiviti pertanian dan memasarkan hasil pertanian dengan lebih efisien," katanya ketika menghadiri Program Jelajah Sistem GeoTanaman Aspirasi Keluarga Malaysia Peringkat Negeri Kedah di sini.

Ujar Zahimi lagi, sistem ini bukan sahaja untuk mendapatkan maklumat tanaman makanan negara, malah kita boleh mengurus dan menganalisis maklumat serta data guna tanah tanaman makanan bagi keseluruhan Semenanjung Malaysia dan W.P. Labuan.Katanya lagi, sistem ini dibangunkan menggunakan konsep 'service oriented architecture' yang boleh dicapai melalui web dan aplikasi mobile. Sesuai dengan trend semasa, semua perkara di hujung jari. Justeru, sistem ini juga boleh diakses menggunakan telefon pintar sekaligus menjimatkan kos, mesra pengguna, interaktif, mudah difahami dan boleh diakses oleh semua pemegang taruh.Bermula tahun 2023, Jabatan Pertanian akan mengutamakan petani yang berdaftar dengan Sistem GeoTanaman untuk dipertimbangkan sebagai penerima insentif projek pembangunan pertanian. Sehubungan itu, semua petani yang telah mendapat bantuan daripada pihak Jabatan terutamanya peserta TKPM dan penerima insentif di bawah RMK-12 diwajibkan mendaftar dalam sistem ini.Program yang dirasmikan Datuk Azman Nasrudin, Exco Pertanian dan Industri Makanan, Perusahaan, Perladangan dan Komoditi, Pengangkutan dan Hal Ehwal Masyarakat India Negeri Kedah telah dihadiri seramai lebih 70 orang yang terdiri daripada petani, pemain industri, pemilik kedai input pertanian dan agensi-agensi berkaitan pertanian dari seluruh negeri Kedah.


Usahawan diajak bina jenama bersama RTM

LANGKAWI, 16 Oktober - Masyarakat terutama penduduk di Langkawi diseru membina jenama mereka bersama-sama Radio Televisyen Malaysia (RTM).Ketua Pengarah Penyiaran Datuk Haji Che Roslan Che Daud berkata, RTM sedia membantu usahawan di sini, untuk mengembangkan perniagaan mereka.  Menurut beliau, dengan memasarkan produk atau perkhidmatan mereka dengan RTM ia akan meningkatkan lagi pendapatan usahawan, terutama bagi peniaga yang terjejas akibat pendamik COVID-19.

(Che Roslan ketika sesi temu bual “EksklusifBersama” di LANGKAWIfm, di sini)

Oleh itu, para usahawan boleh hubungi semua stesen radio RTM diseluruh negara.  Dikesempatan itu, beliau turut beramah mesra bersama-samawarga kerja Radio Malaysia LANGKAWIfm dan turut melawat projek bangunan baharu RTM Langkawi.


Awak keluar dulu, ungkapan terakhir isteri

(Suami Nurul Nazihah, Reduan Jamil, 28, sebak dan sugul masih trauma dengan kejadian yang menimpa isterinya)

KOTA TINGGI, 16 Oktober - “Awak keluar dulu.”Itu ungkapan terakhir dari Nurul Nazihah Kamalul Ariffin, 28 tahun, yang maut dalam kemalangan di Kilometer 45.7 Lebuhraya Plus Utara Selatan arah utara berhampiran Sedenak di sini malam tadi.Reduan Jamil, 28, yang kelihatan sugul berkongsi detik ngeri itu berkata, semuanya bermula selepas berlaku kesesakan di lebuh raya berikutan kemalangan yang berlaku berhampiran kawasan itu.“Saya keluar dahulu baru saya pergi selamatkan dia, tetapi tidak sempat kerana kaki isteri saya tersepit di tempat duduk hadapan."Saya kopak cermin depan dan cuba menarik isteri saya keluar, saya kopak pula pintu bahagian kiri tetapi masih gagal keluarkan isteri saya."Ketika itu tangki minyak kereta tiba-tiba meletup menyebabkan orang ramai menarik saya kerana api terlalu marak."Walaupun api marak namun saya tidak merasa bahang panas api malah isteri juga tidak memanggil nama saya apatah lagi meraung selepas dia meminta saya keluar menyelamatkan diri dahulu," katanya yang masih trauma dengan kejadian tersebut ketika ditemui di kediaman mentuanya di Kampung Lukut Batu 4 di sini, hari ini.Reduan yang juga ejen insurans berkata, dia dan isterinya baru selesai bertemu pelanggan di Kluang.Katanya, beliau dan isteri dalam perjalanan ke Stadium Sultan Ibrahim di Iskandar Puteri bagi menyaksikan JDT menentang Sabah FC.Sementara itu, ayah mangsa, Kamalul Arifin Ahmad, 66 berkata, anaknya baru pulang dari mengerjakan umrah pada minggu lepas.Ayahnya menyifatkan arwah seorang anak yang sangat tegas dalam bab agama.

(Kamalul Arifin Ahmad (duduk depan tiga, kiri), 66, bersama ahli keluarga terdekat mendengar bacaan talkin di pusara anaknya, Nurul Nazihah Kamalul Arifin yang maut dalam kemalangan semalam/FOTO BERNAMA)

Jenazah Nurul Nazihah selamat dikebumikan di Tanah Perkuburan Islam Kampung Temenin, Kota Tinggi, pada pukul 3.40 petang selepas disembahyangkan di Masjid An-Nur Kampung Lukut, Batu Empat.Sejak malam tadi, video menyayat hati berdurasi satu minit 37 saat tular di Facebook yang menunjukkan seorang suami meraung selepas isterinya dipercayai terperangkap di dalam sebuah kereta yang dinaiki mereka.Dalam kemalangan ngeri pada pukul 7.45 malam tadi itu, dua individu maut dalam kenderaan yang marak terbakar selepas kereta dinaiki terbabit kemalangan babitkan lima kenderaan di lebuh raya berkenaan.


Sebuah kedai pemborong telur di Klang diarah beri penjelasan

SHAH ALAM, 16 Oktober - Kementerian Perdagangan Dalam Negeri dan Hal Ehwal Pengguna (KPDNHEP) Selangor mengarahkan sebuah kedai pemborong telur di Klang untuk memberikan penjelasan berkenaan caj pengendalian telur sebanyak 60 sen yang dikenakan bagi setiap dulang yang dibeli peruncit.Ketua Pegawai Penguat Kuasa Negeri KPDNHEP Selangor Mohd Khairi Jamaludin dalan satu kenyataan berkata perkara ini dilakukan selepas pemeriksaan yang dilakukan anggota penguatkuasanya di premis terbabit pada pukul 10.30 pagi tadi, mendapati pemborong tersebut mengenakan caj pengendalian sebanyak 60 sen bagi setiap dulang telur ayam gred A dan B.Susulan itu katanya premis yang mendapatkan bekalan telur dari Melaka itu telah diberikan suatu Notis Bertulis di bawah Akta Kawalan Harga dan Anti Pencatutan (AKHAP) 2011, bagi keperluan memberikan justifikasi/sebab atas pengenaan caj terbabit dan tempoh maklum balas adalah sebelum atau pada 21 Oktober ini.

"Premis diperiksa perlu mematuhi notis tersebut dan jika gagal boleh dikenakan tindakan di bawah Seksyen 21, AKHAP 2011," katanya di sini.Mohd Khairi berkata pemeriksaan itu dilakukan susulan tular di media sosial berkenaan caj pengendalian tersebut dan mendapati premis tersebut hanya menjual telur kepada peniaga sahaja dan tidak melibatkan pengguna.Susulan itu katanya, KPDNHEP Selangor telah melakukan tindakan susulan dengan kerjasama KPDNHEP Melaka untuk memberikan Notis yang sama kepada pembekal tersebut.Beliau berkata KPDNHEP Selangor memberikan peringatan agar peniaga tidak mengenakan apa-apa caj tambahan yang tidak munasabah ke atas telur ayam dan ayam yang masih bawah barangan harga maksimum.


43 Pendaki terperangkap berjaya diselamatkan

LANGKAWI, 16 Oktober- 43 pendaki gunung yang terperangkap di kawasan rekreasi Air Terjun Telaga Tujuh, Langkawi akibat kejadian kepala air pagi tadi, berjaya diselamatkan.Ketua Polis Daerah Langkawi, ACP Shariman Ashari mengesahkan, pihaknya menerima panggilan daripada Bomba Langkawi yang memaklumkan terdapat lebih 40 mangsa terperangkap di Telaga Tujuh.

(Ikatan tali dibuat bagi membolehkan anggota bomba menyeberangi sungai untuk menyelamatkan mangsa yang terperangkap / Foto Ihsan Polis)

Sementara itu, Pengarah Jabatan Bomba dan Penyelamat Malaysia (JBPM) Kedah Penolong Kanan Pesuruhjaya Bomba Sayani Saidon berkata pihak bomba menerima panggilan kecemasan pada 10.16 pagi sebelum 13 pegawai dan anggota dari Balai Bomba dan Penyelamat (BBP) Langkawi dikerahkan ke lokasi kejadian.“Sebaik tiba di lokasi, bomba dimaklumkan lebih 40 orang pendaki gunung terperangkap akibat kejadian kepala air yang berlaku berikutan hujan lebat yang berlaku pagi tadi. Kesemua pendaki dianggarkan berusia antara 30 hingga 40 tahun.“Ikatan tali telah dibuat bagi membolehkan anggota bomba menyeberangi sungai untuk menyelamatkan mangsa yang terperangkap. Setakat ini, lebih 15 mangsa telah berjaya diselamatkan dan proses menyelamat masih berjalan dalam keadaan air sungai yang masih deras,” katanya dalam kenyataan di sini hari ini.

Kesemua mereka yang berusia antara 30 hingga 40 tahun berjaya dibawa keluar pada pukul 3 petang.  Kejadian kepala air itu berlaku susulan hujan lebat berlarutan beberapa jam di Langkawi mengakibatkan kesemua pendaki dan seorang jurupandu yang sedang dalam perjalanan turun bukit terperangkap di kawasan terbabit kira-kira pukul 10.35 pagi tadi.


90 peratus, isu geran hak milik tertunggak di Johor selesai

JOHOR, 16 Oktober- 90 peratus, isu geran hak milik tertunggak di Johor sudah selesai setakat ini, dengan 96.5 peratus kes, diselesaikan di kalangan peneroka FELDA, di kawasan Parlimen Sembrong, Kluang.  Menteri Besar Johor, Datuk Onn Hafiz Ghazi berkata, pencapaian tersebut menyelesaikan isu Hak Milik tertunggak, yang membelenggu peneroka, sejak bertahun lalu.

(Menteri Besar Johor, Datuk Onn Hafiz Ghazi)

Bagi terus menyelesaikan isu tersebut, 656 Geran Hak Milik diserah kepada peneroka FELDA Bukit Tongkat, petang tadi.  "Kita tengok isu geran tanah, banyak telah diselesaikan, di sekitar Johor ini, hampir 90 peratus geran tanah tertunggak, yang bertahun menunggu, sudah diselesaikan, ini komitmen kerajaan negeri, untuk terus selesaikan perkara berbangkit seperti ini," katanya di sini. Sementara itu, Ahli Parlimen Sembrong, Datuk Seri Hishamuddin Tun Hussein berkata, komitmen tersebut mencerminkan konsistensi pihaknya, bersama Kerajaan Negeri, terus membantu warga FELDA.  "Perjuangan kita untuk orang ramai ini, warga FELDA ini, konsisten, termasuk pada masa dan ketika dimana kita sendiri tidak memerintah, sebab itu, konsistensi, dan hubungan talian kita dengan warga peneroka ini, saya harap akan berterusan," katanya selepas Majlis Penyampaian Hak Milik FELDA Bukit Tongkat, di Kluang.


372 peserta sertai Angsi Forest Challenge

NEGERI SEMBILAN, 16 Oktober- Sukan mendaki gunung yang menjadi trend ketika inimerupakan mekanisme dalam memperkenal gaya hidup sihat dan platform mempromosi industri pelancongan.  Menurut Menteri Besar Negeri Sembilan, Datuk Seri Aminuddin Harun, ia termasuk program Angsi Forest Challenge 2022 yang mendapat penglibatan daripada 372 peserta dari seluruh negara dan 27 peserta dari 13 negara luar yang dapat memperkenalkan eko-pelancongan.

(Menteri Besar Negeri Sembilan, Datuk Seri Aminuddin Harun semasa Majlis Pelancaran Bulan Sukan Negeri Sembilan)

Peserta dapat merasai pengalaman menerusi dua laluan masuk iaitu melalui Taman Eko Rimba Ulu Bendul dan laluan kedua di Jalan Lama Bukit Putus.  "Kita sekalikan dan kita berharap kita sedia maklum contoh gunung datuk gunung angsi jadi tumpuan utama pelancong atau peminat pendaki gunung untuk mereka melatih sebelum mereka mendaki gunung lebih mencabar lagi," katanya pada pelepasan program larian Angsi Forest Challenge 2022 di Ulu Bendul, Kuala Pilah.  Sementara itu, Pengarah Jabatan Perhutanan Negeri Sembilan, Saleh Awaluddin berkata, penganjuran kali kedua program itu tampil dengan pembaharuan laluan trek dan penambahan kategori yang dipertandingkan termasuk waktu larian yang dimulakan seawal pukul tiga pagi.  "Bila kita lihat aktiviti seperti ini satu penginapan homestay hotel diorang booking untuk datang kerana penyertaan bukan hanya dalam negeri sahaja tetapi luar daerah nNegeri Sembilan sendiri kita ada penyertaan Kedah, Johor, Selangor jadi kita melihat bahawa kerancakan aktiviti eko tourism menggalakkan sumber pendapatan masyarakat setempat dan juga masa sama meningkatkan pendapatan kerajaan negeri," katanya


SPRM digesa siasat penerima 1MDB di Pulau Pinang

PULAU PINANG, 16 Oktober- Suruhanjaya Pencegahan Rasuah Malaysia (SPRM) perlu menyiasat penerima dana 1MDB bernilai RM700 juta di Pulau Pinang.  Pengerusi Umno Pulau Pinang, Datuk Musa Sheikh Fadzir berkata, semua penerima dana 1MDB bernilai RM700 juta perku disiasat. Ini kerana hanya pemberi disiasat setakat ini, namun penerima masih tidak disiasat.

(Pengerusi Umno Pulau Pinang, Datuk Musa Sheikh Fadzir)

"Ini saya nak tekankan. Satu lagi soal 1MDB, duit 1MDB RM700 juta di Pulau Pinang ini perlu disiasat," katanya yang juga ketua Bahagian Umno Bukit Mertajam berkata demikian selepas merasmikan Mesyuarat Perwakilan Umno Bahagian Bukit Mertajam.  Sebelum ini, UMNO Pulau Pinang membuat satu laporan kepada Suruhanjaya Pencegahan Rasuah Malaysia (SPRM) berkenaan 250 penama yang didakwa menerima wang lebih RM700 juta bersumberkan daripada 1Malaysia Development Berhad (1MDB).  Sebahagian besar daripada penama-penama tersebut tidak disiasat dan tidak dikenakan sebarang tindakan walaupun terdapat jejak wang dan bukti-bukti jelas yang menunjukkan mereka menerima dana 1MDB.  Umno juga menggesa satu siasatan menyeluruh dijalankan bagi mengenalpasti sama ada tindakan berat sebelah berkenaan hasil campur tangan atau arahan daripada pemimpin-pemimpin berkepentingan tertentu dari kerajaan pimpinan Pakatan Harapan (PH) sebelum ini.


Kempen tanam pokok, PNB sahut inisiatif hijau

SEREMBAN, 16 Oktober- Sebanyak 46.13 juta pokok ditanam di seluruh negara sehingga kini menerusi Kempen Penanaman 100 juta pokok dalam tempoh lima tahun.  Menurut Kementerian Tenaga dan Sumber Asli, jumlah itu sudah melepasi sasaran yang ditetapkan kerajaan dalam tempoh dua tahun.  Menurut Pengurus Besar Villea Port Dickson, Hasnan Ahmad Mokhtar, bagi terus menyokong usaha tersebut di Port Dickson, Attana Hotels and Resorts Sdn. Bhd., sebuah syarikat hospitaliti milik Permodalan Nasional Berhad (PNB) telah menyempurnakan penanaman 1,888 pokok landskap dan renek baharu.  "Sebenarnya program ini adalah inisiatif Yayasan Hijau dan Permodalan Nasional Berhad. Jadi, secara kebetulan pada Hari Pelancaran Villea Port Dickson, kami telah terpilih untuk menjadi pelopor kepada program ini. Jadi, setakat ini kita telah pun tanam sebanyak 1,888 pelbagai jenis pokok," kata Hasnan kepada RTM. Antara yang ditanam, pokok Garcinia Subelliptica atau dikenali sebagai 'Pokok Kebahagiaan', pokok Ketapang, pokok Susun Kelapa, pokok Rhu Biasa dan Rhu Pantai serta pokok Payung Kerdil.  Tambahnya, inisiatif penanaman pokok yang melibatkan sumbangan RM100,000 daripada PNB itu adalah sebahagian daripada usaha meminimumkan impak aktiviti manusia di bumi.  Ia juga membantu mengawal suhu, mengurangkan hakisan tanah selain mencegah pencemaran bunyi.

(Simbolik kempen penanaman pokok disempurnakan Pengurus Besar VilleaPort Dickson, Hasnan Ahmad Mokhtar)


Banjir di Perlis, beberapa kampung terjejas

KANGAR, 16 Oktober- Hujan lebat yang melanda Perlis sejak awal pagi tadi menyebabkan beberapa kawasan dinaiki air sekali gus menjejaskan penduduk Kampong Seriab, Kampung Bakau dan Kampung Sentua di Kangar. Penduduk sekitar kawasan berkenaan dinasihatkan peka kepada arahan semasa oleh agensi keselamatan berikutan amaran waspada hujan berterusan tahap kuning yang dikeluarkan oleh MET Malaysia (Jabatan Meteorologi) 11.45 pagi tadi.

(Sekitar Kampung Alor Setar, Pauh, Perlis yang dinaiki air)

Menurut Pengarah Angkatan Pertahanan Awam (APM) Perlis Leftenan Kolenal (PA) Mohd Izaimi Mohd Daud, anggota APM ditugaskan memantau kawasan-kawasan terjejas serta menasihatkan penduduk terlibat sentiasa waspada dengan sebarang kemungkinan risiko yang akan berlaku. "Kita telah kenal pasti beberapa rumah terutama di kampung sentua, kita kenal pasti enam buah rumah, di kampung-kampung lain kita masih kumpul data, kita masih menjejaki data rumah yang terjerjas dan kebanyakan rumah di masuki air paras buku lali," katanya di sini. Sehingga kini tiada penduduk yang terjejas banjir di tempatkan di Pusat Pemindahan Sementara (PPS) namun penduduk yang terjeas dinasihatkan berwaspada ekoran ramalan cuaca MET Malaysia mengelurkan amaran waspada.


Warga emas ditemukan mati dibunuh di Ipoh

(Ketua Polis Perak, Datuk Mohd Yusri Hassan Basri)

IPOH, 16 Oktober - Seorang lelaki warga emas ditemukan mati dipercayai dibunuh dalam kejadian di Jalan Leong Sin Nam, Ipoh, Perak, kira-kira pukul 5.15 pagi tadi.  Mangsa berusia 68 tahun yang merupakan gelandangan dikatakan terlibat dengan pergaduhan bersama seorang lagi gelandangan.  Ketua Polis Perak, Datuk Mohd Yusri Hassan Basri menerusi satu kenyataan berkata mangsa ditemui dalam keadaan terlentang di tepi tangga sebuah kedai dengan kecederaan di bahagian dagu dan kedua-dua tangan.

Tindakan pantas polis berjaya menahan suspek berhampiran Jalan Sultan Idris Shah, Ipoh pada pukul 6.50 pagi.  Suspek akan direman selama tujuh hari bermula hari ini hingga 22 Oktober depan bagi membantu siasatan.  Dalam pada itu, mayat mangsa telah dibawa ke Hospital Raja Permaisuri Bainun (HRPB) Ipoh dan kes disiasat di bawah Seksyen 302 Kanun Keseksaan kerana membunuh.


WINS perkasa peranan wanita menerusi keusahawanan

KUALA LUMPUR, 16 Oktober- Usaha memperkasa peranan wanita dalam keluarga dan masyarakat terus menjadi fokus.Selaras itu, Program Wacana Ilmu Wanita Inspirasiku (WINS) anjuran Jabatan Kemajuan Masyarakat (KEMAS) bertujuan memperkasa peranan wanita terutama menerusi bidang keusahawanan.Menurut Pengerusi Badan Bukan Kerajaan (NGO) Setiawangsa CARES, Datuk Seri Dr Izudin Ishak, program sekali gus dapat merealisasikan hasrat kerajaan untuk meningkatkan kadar penyertaan wanita dalam bidang keusahawanan.

(Pengerusi Badan Bukan Kerajaan (NGO) Setiawangsa CARES, Datuk Seri Dr Izudin Ishak)

"Saya melihat program ini begitu besar impaknya sangat besar kerana saya lihat kumpulan sasaran begitu jelaslah dan gerak kerja yang dibuat oleh kemas begitu teratur kerana saya melihat dari segala aspek daripada segi sumber kewangan, melahirkan usahawan dan melahirkan tenaga pengajar," katanya pada Majlis Perasmian Penutupan WINS di ibu negara.Antara pengisian program; Bual Bicara, Demonstrasi Kemahiran serta Pameran dan Jualan Hasil Produk Usahawan KEMAS.Turut dianjurkan Festival Kesenian Islam Wilayah Persekutuan 2022.


Lebih 3,000 peserta meriahkan PERKESO Run & Ride 2022

KUALA LUMPUR, 16 Oktober- Lebih 3,000 peserta membanjiri Dataran Dewan Bandaraya Kuala Lumpur (DBKL) hari ini bagi menyertai PERKESO Run & Ride 2022 setelah dua tahun ditangguhkan akibat COVID-19.Program ini dilaksanakan seiring dengan inisiatif hijau KL Car Free Morning yang mempromosi gaya hidup sihat dan melindungi alam sekitar.Menurut Pengerusi Lembaga PERKESO, Datuk Seri Subahan Kamal, pihaknya percaya bahawa perlindungan sosial yang terbaik bermula daripada pekerja yang sihat dan cergas.Tambah beliau, pelbagai masalah kesihatan yang timbul dalam kalangan pekerja seperti tahap kolestrol tinggi, masalah obesiti, darah tinggi dan diabetes adalah berpunca dari gaya hidup individu."Kami bagi pihak PERKESO dan juga diri saya ingin menyeru kepada semua pekerja supaya mengambil berat terhadap kesihatan masing-masing dan perbanyakkanlah aktiviti fizikal.Manfaatkan program-program kesihatan seperti Program Saringan Kesihatan PERKESO (HSP) yang menawarkan perkhidmatan saringan kesihatan secara percuma kepada pencarum PERKESO," kata Subahan membacakan teks ucapan Menteri Sumber Manusia, Datuk Seri M.Saravanan.

(Pengerusi Lembaga PERKESO, Datuk Seri Subahan Kamal bersama tetamu kehormatsemasa melepaskan (flag-off) acara larian yang dianjurkan pagi tadi)

Sebanyak dua kategori dipertandingkan iaitu acara larian ‘Fun Run’ dan acara berbasikal ‘Fun Ride’, masing-masing sejauh tujuh kilometer yang bermula dan berakhir di depan Menara DBKL, Jalan Raja Laut.


APMM Kuala Kurau rampas 90 set bubu naga

KUALA KURAU, 16 Oktober- 90 set bubu naga bernilai RM6,300 berjaya dirampas Agensi Penguatkuasaan Maritim Malaysia (APMM) Zon Maritim Kuala Kurau.  Pengarahnya, Komander Maritim Mohd Najhan Azman Hamid berkata ia susulan penahanan sebuah bot di kedudukan 6.8 batu nautika barat daya muara Kuala Kurau, kira-kira pada pukul 12.30 tengah hari semalam.  Jelasnya, pasukan bot peronda APMM telah mengesan sebuah bot dalam keadaan mencurigakan semasa melakukan rondaan rutin di perairan Kuala Kurau.  Siasatan lanjut mendapati, bot dikendalikan oleh tiga nelayan tempatan berusia antara 19 hingga 31 tahun.  Menurutnya, lesen bot adalah sah namun pemilik asal tidak mengusahakan sendiri bot tersebut dan spesifikasi enjin tidak sama seperti yang didaftarkan.  Kesemua kru, bot, bubu naga, hasil laut dan peralatan menangkap ikan ditahan dan dibawa ke Jeti Zon Maritim Kuala Kurau untuk tindakan lanjut.  Kes disiasat di bawah Seksyen 8(b) Akta Perikanan 1985 kerana melanggar syarat sah lesen dan Seksyen 11(3)(b) kerana memiliki peralatan menangkap ikan yang tidak dilesenkan.

(Tiga nelayan tempatan berusia antara 19 hingga 31 tahun itu ditahan dan disiasatdi bawah Seksyen 8(b) Akta Perikanan 1985)


Amaran hujan berterusan di Perlis, sebahagian Kedah sehingga esok

KUALA LUMPUR, 16 Oktober- Jabatan Meteorologi Malaysia (MetMalaysia) mengeluarkan amaran hujan berterusan tahap waspada yang dijangka berlaku di seluruh Perlis dan sebahagian Kedah sehingga esok.Amaran dikeluarkan menerusi laman sesawang MetMalaysia pada pukul 11.45 pagi tadi.Kawasan di Kedah melibatkan sekitar Langkawi, Kubang Pasu, Kota Setar, Pokok Sena dan Padang Terap.

(MetMalaysia mengeluarkan amaran hujan berterusan tahap waspada di seluruh Perlis dan sebahagian Kedah sehingga esok)

Amaran hujan berterusan (waspada) dikeluarkan apabila terdapat tanda-tanda yang menunjukkan hujan atau ribut petir sedang atau dijangka berlaku melebihi enam jam dalam tempoh berkenaan di sesuatu kawasan.


Ahli UMNO diingatkan tidak sabotaj calon yang dipilih bertanding PRU15 - Ismail Sabri

(Datuk Seri Ismail Sabri Yaakob berucap pada Majlis Perasmian Mesyuarat Perwakilan UMNO Bahagian Bera 2022/ Foto BERNAMA)

BERA, 16 Oktober - Naib Presiden UMNO, Datuk Seri Ismail Sabri Yaakob mengingatkan semua anggota parti agar tidak melakukan sabotaj ke atas calon yang dipilih untuk bertanding pada Pilihan Raya Umum ke-15 (PRU15) nanti.  Sebaliknya anggota parti perlu meletakkan kepentingan demi kemenangan parti.  Sikap ahli yang sama-sama berkempen bersama calon yang bertanding dengan bertujuan menjatuhkannya pada PRU sebelum ini, perlu dibuang kerana ia hanya merugikan parti.  Kekalahan calon tersebut memberi peluang kepada pembangkang untuk menguasai sesuatu kawasan menyebabkan rakyat menderita.

(Datuk Seri Ismail Sabri Yaakob beramah mesra dengan para perwakilan parti pada Majlis Perasmian Mesyuarat Perwakilan UMNO Bahagian Bera 2022/ Foto BERNAMA)

"Saya ucap terima kasih kepada ramai yang bekerja kuat untuk kemenangan parti, untuk diri sendiri berangan sikit-sikit ok lah, tapi jangan kerana kita nak bertanding dan tak dapat bertanding kita nak sabotaj kawan yang bertanding, itu yang tak boleh bergerak, ke hulu ke hilir untuk pastikan calon kita kalah," kata beliau pada Majlis Perasmian Mesyuarat Perwakilan UMNO Bahagian Bera 2022, di sini hari ini. Tambah Ismail Sabri, ahli UMNO perlu bersatu padu bagi memastikan kemenangan calon dan meletakkan kepentingan perjuangan UMNO demi membentuk kerajaan yang stabil bagi memulihkan ekonomi negara, selain kesejahteraan rakyat.


Polis nafi anggota URB punca nahas dua motosikal

KEPALA BATAS, 16 Oktober- Polis menafikan nahas membabitkan dua motosikal di Jalan Perusahaan Lokan yang tular di media sosial sejak semalam, berlaku akibat dikejar polis dari Unit Ronda Bermotosikal (URB).Ketua Polis Daerah Seberang Perai Utara (SPU), ACP Mohd Radzi Ahmad berkata, berdasarkan siasatan, insiden itu dipercayai berlaku pada pukul 5.20 petang Rabu lepas dan tiada aksi mengejar oleh anggota URB terhadap seorang daripada penunggang motosikal hingga menyebabkan rempuhan."Ketika kejadian anggota polis URB itu sedang menjalankan tugas rondaan dan dalam perjalanan menghala Jalan Sungai Dua melalui Jalan Sungai Lokan, berdasarkan rakaman video tular itu juga jelas menunjukkan mangsa (penunggang motosikal) telah memotong motosikal anggota URB sebelum merempuh sebuah lagi motosikal," katanya menerusi kenyataan, hari ini.Tambah beliau, anggota URB berkenaan memberi bantuan kepada kedua-dua mangsa dengan turut membuat kawalan trafik di lokasi kejadian.Kes itu disiasat mengikut Seksyen 42 (1) Akta Pengangkutan Jalan 1987.

(Tangkap layar video yang tular di media sosial berhubung nahas dua buah motosikal di Jalan Perusahaan Lokan pada Rabu)

Menurutnya orang ramai dinasihatkan supaya tidak membuat sebarang spekulasi dan andaian tanpa usul periksa berhubung kejadian itu sehingga menimbulkan kegusaran orang lain.Semalam, tular video berdurasi 40 saat memaparkan nahas dua motosikal yang didakwa berpunca daripada anggota URB mengejar penunggang motosikal.Ia turut menyebabkan ramai pengguna laman sosial mengecam anggota URB terbabit.


Kerajaan negeri Terengganu pandang serius insiden kemalangan maut perlumbaan 'drag'

(Keadaan kereta pelumba 'drag', Apeh Jamal yang maut akibat kecederaan parah selepas kereta yang dipandu hilang kawalan sebelum terbabas dan merempuh pokok di tepi litar)

SETIU, 16 Oktober - Kerajaan negeri Terengganu memandang serius insiden kemalangan maut pada perlumbaan 'drag' Battle of The Kings di Litar Pemotoran Terengganu semalam dan menangguhkan serta-merta sebarang penganjuran acara pemotoran di litar berkenaan.  Pengerusi Jawatankuasa Pembangunan Belia, Sukan dan NGO Negeri, Wan Sukairi Wan Abdullah berkata pihaknya akan meneliti laporan penganjur acara perlumbaan sebelum mengambil tindakan selanjutnya.  Pelumba 'drag', Apeh Jamal atau nama sebenarnya Muhamad Hafez Jamal Jamaludin meninggal dunia akibat kecederaan parah selepas kereta yang dipandu hilang kawalan sebelum terbabas dan merempuh pokok di tepi litar.

(Rakaman video sebelum insiden kemalangan maut perlumbaan 'drag' yang tular)

"Ya itu yang kita maksudkan, termasuk aspek keadaan yang ada pada litar itu sendiri sama ada keperluan untuk kita menambahkan hadangan di kiri kanan, tayar ke, apa ke, apa-apa sajalah yang kita lihat perlu diadakan maka kita akan ada kan perubahan," kata beliau yang ditemui selepas Majlis Pengurniaan Hadiah oleh Sultan Terengganu, Sultan Mizan Zainal Abidin sempena Pertandingan Kuda Lasak Antarabangsa Sultan Mizan Cup Di Lembah Bidong, di sini.  Pada majlis tersebut, Sultan Mizan berkenan mengurniakan hadiah kepada para pemenang yang bertanding sepanjang dua hari kejohanan berkenaan.


PRU15: Usah berlengah, tawan hati rakyat - PM

BERA, 16 Oktober- Perdana Menteri, Datuk Seri Ismail Sabri Yaakob memberi bayangan tarikh Pilihan Raya Umum ke-15 (PRU ke-15) kurang daripada 60 hari selepas parlimen dibubarkan.  Selaras dengan Perkara 40(2)(b) dan Perkara 55(2) Perlembagaan Persekutuan, Pilihan Raya Umum (PRU) perlu diadakan dalam tempoh 60 hari selepas pembubaran Parlimen.  Beliau berkata PRU sebelum ini kebiasaannya akan dibuat selepas lima atau enam minggu sebelum tempoh mengundi.  "Pelaksanaan PRU ke-15 mesti dilaksanakan dalam tempoh 60 hari. Kebiasaannya, ia dilakukan lebih awal. Kita ada sebulan lagi untuk sampai tempoh mengundi. Proses penamaan calon pula dilakukan dua minggu sebelum hari pengundian kerana tempoh berkempen calon-calon PRU ke-15 adalah selama 14 hari. Jadi, saya yakin semua dah boleh menjangkakan bila PRU ke-15 ini," kata Ismail dalam ucapannya pada Majlis Perasmian Mesyuarat Perwakilan UMNO Bahagian Bera 2022.Terdahulu, Perdana Menteri, Datuk Seri Ismail Sabri Yaakob menerusi perutusan khas mengumumkan pembubaran parlimen pada 10 Oktober lalu.Pembubaran parlimen itu dibuat mengikut Perkara 40 (2)(b), yang mana Perdana Menteri boleh membuat permintaan membubarkan parlimen, bukan untuk menasihati Yang di-Pertuan (YDP) Agong.Tegasnya, budi bicara YDP Agong mengenai pembubaran parlimen yang tidak boleh dipersoalkan.

(Perdana Menteri, Datuk Seri Ismail Sabri Yaakob berkata demikian dalam ucapannya semasaMajlis Perasmian Mesyuarat Perwakilan UMNO Bahagian Bera 2022)


Program Langkah Sihat @ Batu Caves, pupuk budaya gaya hidup sihat Keluarga Malaysia

BATU CAVES, 16 Oktober- Kementerian Kesihatan Malaysia (KKM) terus menyokong dan membantu Keluarga Malaysia untuk kekal sihat selain tumpuan kepada rawatan dan intervensi. Ketua Setiausahanya, Datuk Harjeet Singh berkata, usaha untuk menggerakkan rakyat ke arah pembudayaan hidup sihat bukan sahaja membantu meningkatkan keupayaan imuniti badan malah demi penuaan yang sihat. Justeru, Langkah Sihat @ Batu Caves antara program yang dilaksanakan ke arah membudayakan gaya hidup sihat dan aktif menerusi pendekatan 'keseluruhan negara'. "Kawasan ini kawasan ikonik, dari segi keluasan kawasan juga kita boleh manfaatkan dengan berjalan dan sebagainya. Menariknya adalah aktiviti mendaki tangga. Mendaki tangga ini memerlukan kekuatan otot yang berbeza berbanding kita berjalan. Maka ini ialah satu cabaran bagi sesiapa yang menyahutnya," kata Harjeet kepada RTM selepas melakukan pelepasan (flag-off) kepada lebih 1,000 peserta Program Langkah Sihat @ Batu Caves, di sini.

(Ketua Setiausaha KKM, Datuk Harjeet Singh ditemui media pada program berkenaan pagi ini)

Turut diadakan, Kayuhan Sihat, Zon Aktif dan Interaktif, runding cara hidup sihat serta pendidikan pencegahan denggi selain saringan kesihatan. Tambah beliau, pihaknya sentiasa tekad untuk membantu sistem kesihatan negara beralih tumpuan daripada rawatan dan intervensi setelah berpenyakit kepada menyokong dan membantu Keluarga Malaysia untuk kekal sihat.


Serbuan pusat hiburan, bekas Ahli Majlis antara 200 yang ditahan

GEORGE TOWN, 16 Oktober- Seorang bekas Ahli Majlis bergelar Datuk merupakan antara 200 orang ditahan dalam Operasi Bersepadu di Lebuh Chulia awal pagi tadi.  Menurut Ketua Unit Operasi Bahagian Penguatkuasaan JHEAIPP, Mohd Azizon Noordin operasi itu turut menerima kerjasama pihak Polis Diraja Malaysia (PDRM) IPD Timur Laut.Hasil serbuan pada pukul 1.30 pagi itu mendapati, seramai 200 individu beragama Islam ditahan di sebuah pusat hiburan di kawasan berkenaan.Kesemua pelanggan dilaporkan sedang leka berpesta selain turut mengambil minuman keras semasa serbuan dilakukan.Mereka yang ditahan berusia antara 20 hingga 45 tahun.  "Dalam serbuan yang kita lakukan, hampir 200 orang yang beragama Islam yang ditahan. Kita bawa kesemua ke IPD Timur Laut untuk proses saringan," kata Azizon kepada RTM selepas operasi berkenaan. Operasi kali ini membabitkan kesalahan mengikut Seksyen 19 Enakmen Kesalahan Jenayah Syariah Negeri Pulau Pinang 1996 iaitu meminum minuman yang memabukkan.  Jika disabitkan kesalahan, mereka boleh didenda tidak melebihi RM3,000 atau dipenjarakan selama tempoh tidak melebihi dua tahun atau kedua-duanya.  Semua tahanan akan diberikan kaunseling untuk memulihkan diri.

(Ketua Unit Operasi Bahagian Penguatkuasaan JHEAIPP, Mohd Azizon Noordin)


Punca sebenar kemalangan maut akibat terbakar dalam siasatan

(Kemalangan menyebabkan dua individu maut akibat terbakar di Kilometer 45.7 Lebuhraya PlusUtara Selatan Arah Selatan, Kulai, Johor malam tadi)

KULAI, 16 Oktober - Kemalangan hingga menyebabkan dua individu maut akibat terbakar di Kilometer 45.7 Lebuhraya Plus Utara Selatan Arah Selatan, Kulai, Johor kira-kira pukul 7.47 malam semalam, disyaki berlaku apabila sebuah lori dari arah Air Hitam ke Johor Bahru menukar ke lorong kiri kerana kesesakan jalan raya. Pemandu kereta pertama dari arah sama mengelak, namun gagal dan melanggar lori berkenaan.Menerusi satu kenyataan, Ketua Polis Daerah Kulai, Superitendan Tok Beng Yeow memaklumkan kereta kedua juga cuba mengelak, lalu melanggar kereta pertama dan berpusing, sebelum dilanggar kereta ketiga. Kereta kedua dan ketiga kemudian dirempuh sebuah lori lain dan pelanggaran menyebabkan kebakaran.  Penumpang kereta kedua, Nurul Nazihah Kamalul Arifin, 28 tahun dan pemandu kereta ketiga yang masih belum dikenal pasti identiti terbakar dan meninggal dunia di lokasi kejadian akibat parah di badan dan kepala.

(Kemalangan menyebabkan dua individu maut akibat terbakar di Kilometer 45.7 Lebuhraya Plus Utara Selatan Arah Selatan, Kulai, Johor malam tadi)

Manakala empat individu lain selamat dan cedera ringan. Setakat ini tiada tangkapan dibuat namun siasatan masih berjalan. Semua kenderaan terlibat akan dibawa ke Pusat Pemeriksaan Kenderaan Berkomputer (PUSPAKOM) Senai, manakala pihak berkuasa masih berusaha mengesan nombor casis dan nombor enjin kereta ketiga. Kes disiasat mengikut Seksyen 41 Akta Pengangkutan Jalan 1987.


Amaran ribut petir, hujan lebat di tujuh negeri

KUALA LUMPUR, 16 Oktober- Jabatan Meteorologi Malaysia (MetMalaysia) mengeluarkan amaran ribut petir dan hujan lebat di tujuh buah negeri sehingga pukul 12.00 tengah hari.Menerusi laman sesawang MetMalaysia, amaran melibatkan seluruh negeri Perlis, Kedah, Pulau Pinang dan Perak.Selain itu, amaran sama dikeluarkan untuk dua kawasan di Kelantan iaitu Jeli dan Kuala Krai.

(Amaran ribut petir dan hujan lebat di kawasan bertanda biru di tujuh buah negeri sehingga pukul 12.00 tengah hari)

Kawasan lain yang terlibat ialah Tanah Tinggi Cameron dan Rompin di Pahang.Manakala di Johor melibatkan daerah Mersing.


Isu pembelajaran di sekolah, menteri terbuka jumpa cikgu Fadli

KUALA LUMPUR, 16 Oktober- Isu beg berat, silibus tinggi dan padat, bilangan murid yang ramai dalam kelas dan beberapa perkara lain yang diketengahkan seorang guru, cikgu Mohd Fadli Salleh mendapat perhatian Menteri Kanan Pendidikan, Datuk Dr. Radzi Jidin.

Dr. Radzi menerusi status Facebook menyebut, mahu tahu lebih lanjut berhubung perkara yang dibangkitkan cikgu Mohd Fadli.

“Saya tertarik untuk tahu lebih lanjut perkara yang dibangkitkan cikgu Mohd Fadli Salleh. Kalau cikgu ada kelapangan masa, boleh kita berjumpa,” tulis Dr. Radzi di Facebook.

Sebelum ini, cikgu Mohd Fadli sering membangkitkan beberapa perkara yang boleh ditambah baik oleh Kementerian Pendidikan merangkumi silibus, cara pengajaran dan pembelajaran di sekolah.

Dalam status Facebook cikgu Mohd Fadli, beliau menyenaraikan beberapa perkara yang diketengahkannya.

(Foto FB Cikgu Mohd Fadli Salleh)

“Saya bercakap tentang, beg berat bahaya pada anak-anak kita, silibus tinggi dan padat. Silibus syok sendiri, bilangan murid yang ramai dalam kelas, subjek yang banyak murid belajar, masa belajar untuk subjek teras terutamanya Matematik tidak mencukupi dan adanya Little Napoleon dalam sistem pendidikan menyebabkan sistem pendidikan kita rosak,” tulis cikgu Mohd Fadli.

Dalam status lain, cikgu Fadli juga menyatakan ramai wartawan dan rakan-rakan media cuba menghubunginya.

"Ramai wartawan dan rakan-rakan media cuba hubungi saya untuk temu bual. Maaf rakan-rakan media sekalian, saya masih penjawat awam. Saya tak boleh bersiaran atau mengeluarkan kenyataan pada pihak media tanpa kelulusan KPM, tulisnya.


200 pusat pengumpulan e-waste, lupus dengan kaedah betul dan mesra alam

KUALA LUMPUR, 16 Oktober- Kesedaran masyarakat terhadap kepentingan buangan elektrik dan elektronik (e-waste) untuk dileraikan masih ditahap rendah kerana pengumpulan barangan itu setakat ini kurang daripada 10 peratus.Dari Januari hingga September tahun ini, sebanyak 2,141 tan metrik e-waste berjaya dikumpulkan di seluruh negara.Jelas Timbalan Ketua Pengarah (Pembangunan) Jabatan Alam Sekitar, Dr. Norhazni Mat Sari melalui pelan strategik JAS dalam tempoh 10 tahun, ia perlu mendapatkan lebih daripada lima peratus bagi memastikan peralihan dimensi sektor buangan kepada waste to wealth dan waste as resources. "Dari kesedaran kalau kita nak kata sebab kita buat program ini dengan bantuan JICA juga dengan program Japanese International Coorporation Agency, jadi pelonjakan dari segi pengumpulan itu memang banyak."Tetapi dari segi penglibatan orang ramai, mungkin saya boleh katakan dalam satu ke lima peratus sahaja," katanya pada Majlis Perasmian Karnival Jom E-Waste, di sini.

Karnival yang berlangsung selama dua hari itu bertujuan meningkatkan kesedaran orang ramai dalam mengurus dan melupuskan e-waste dengan kaedah yang betul dan mesra alam.Dalam mempersiapsiagakan persekitaran yang menyokong pelaksanaan konsep ekonomi kitaran dalam pengurusan e-waste, terdapat 200 pusat pengumpulan e-waste yang telah berdaftar di seluruh negara.


JHEV sedia bantu veteran ATM terjejas banjir

TUMPAT, 16 Oktober- Jabatan Hal Ehwal Veteran (JHEV) Angkatan Tentera Malaysia (ATM) bersedia untuk mengembeleng 240,000 ahlinya di seluruh negara bagi membantu veteran ATM yang terkesan banjir. Komitmen menerusi Ketua Pengarahnya, Mejar Jeneral Zambery Jeffery Darus juga memaklumkan, pelbagai barangan keperluan akan disalur.  "Jadi fungsi JHEV adalah untuk memberi bantuan awal kepada mereka seperti bahan makanan, tuala, pakaian, pampers anak dan sebagainya."Kami tidaklah mampu untuk melaksanakan operasi mengendalikan banjir yang akan dilaksanakan pihak berkuasa tempatan dan agensi yang lain...tetapi peranan kami banyak untuk membuat koordinasi bersama-sama dengan persatuan veteran di seluruh negeri."Kami akan kenal pasti siapakah veteren, rumah manakah mungkin ada potensi untuk terlibat dengan banjir, jadi kami sudah siap sedia," katanya.

Beliau menyatakan demikian kepada pemberita selepas Majlis Penyerahan Kunci Rumah kepada tiga penerima sempena Inisiatif Perumahan ATM (Bina Baru) di Kampung Baru Nelayan, di sini. Jelas beliau, ketika ini terdapat 121 persatuan veteran ATM yang berdaftar dengan JHEV. Di Kelantan sahaja, terdapat 16 persatuan yang aktif dengan 40,000 ahli berdaftar.


Dua rentung kemalangan babitkan empat kenderaan

KULAI, 16 Oktober- Dua individu rentung selepas kereta dinaiki terlibat kemalangan babitkan empat kenderaan sebelum terbakar, kira-kira pukul 7.47 malam tadi, di Kilometer 45.7 Lebuhraya Utara Selatan (PLUS) arah selatan, Sedenak.Ketika kejadian, mangsa yang rentung, Nurul Nazihah Kamalul Arifin, 28, berada di tempat duduk penumpang hadapan tersepit sementara pemandu, suami mangsa berjaya keluar dari kereta.Identiti seorang lagi mangsa dari kereta berasingan masih belum dapat dikenal pasti.Komander Operasi, Pemangku Ketua Balai Bomba dan Penyelamat Renggam Penolong Kanan Penguasa Bomba Mohd Fauzi Md Nor menerusi kenyataan memaklumkan, kedua-dua kereta terbakar 90 peratus, manakala lori terbakar 70 peratus dan sebuah lagi kereta remuk.

Dua lelaki dalam lori dan pemandu sebuah lagi kereta yang terlibat kemalangan selamat dan tidak cedera.Operasi masih berjalan melibatkan 18 anggota Balai Bomba dan Penyelamat (BBP) Renggam, BBP Kulai dan BBP Ayer Hitam serta tiga jentera dan satu lori tangki air.Maklumat mangsa yang terlibat sedang diperoleh pihak berkuasa.


Cuti khas peristiwa, rai kejayaan pasukan JDT

JOHOR BAHRU, 15 Oktober- Kerajaan Johor mengisytiharkan esok sebagai cuti khas peristiwa sempena kejayaan gemilang pasukan Johor Darul Ta'zim (JDT) menjuarai Liga Super kali ke-9 berturut-turut.Selain menang 10 piala dalam lain-lain kejuaraan disertai JDT sepanjang tahun ini.Menerusi kenyataan Setiausaha Kerajaan Johor, Tan Sri Datuk Dr. Azmi Rohani berkata cuti khas peristiwa bagi menjunjung titah Sultan Johor, Sultan Ibrahim Almarhum Sultan Iskandar.Keputusan pengisytiharan cuti khas peristiwa itu selaras peruntukan kuasa diberikan mengikut Seksyen 9(1) Akta Hari Kelepasan Am 1951 [Akta 369]."Ia juga sebagai tanda meraikan kejayaan cemerlang Johor menjuarai SUKMA ke-20, September lalu, dengan 77 pingat emas."Kerajaan negeri turut mahu memberi penghargaan kepada beberapa acara sukan lain yang disertai Johor yang mencatatkan kecemerlangan dan merangkul kejuaraan sepanjang 2022 seperti Bola Jaring, menerusi Johor Jewels, yang menjuarai Sooka Netball Super League (NSL) 2022," jelas beliau dalam satu kenyataan yang dikeluarkan malam ini.

(Setiausaha Kerajaan Johor, Tan Sri Datuk Dr. Azmi Rohani/Pejabat SUK)

Pasukan Sepak Takraw juga beraksi cemerlang apabila berjaya menjuarai Piala Tun Ali, Ogos lalu. Manakala pasukan ragbi menjuarai Ragbi 7 Sebelah Kebangsaan bawah 21 tahun dan menjadi johan dalam Kejohanan HARP Men’s U19 Championship 2022.Pemberian cuti ini merupakan penghargaan Kerajaan negeri kepada pihak terlibat dan rakyat Johor yang memberikan sokongan tidak berbelah bahagi kepada setiap pasukan yang bertanding mewakili negeri.


Pembaikan eskalator, lif di stesen LRT , MRT, monorel dijangka selesai akhir tahun ini

(Pembaikan lif dan eskalator tertakluk kepada penerimaan dan penghantaran alat ganti dari pihakpengilang asal (OEM) di Shanghai, China yang akan dilakukan secara berperingkat)

KUALA LUMPUR, 15 Oktober- Kerja-kerja pembaikan kerosakan eskalator dan lif di beberapa perkhidmatan Transit Aliran Ringan (LRT), Transit Aliran Massa (MRT) dan Monorel dijangka dapat diselesaikan akhir tahun ini.Rapid Rail dalam satu kenyataan berkata setakat semalam, sejumlah 22 daripada 362 unit lif dan 49 daripada 707 eskalator tidak berfungsi. Rapid Rail Sdn Bhd memaklumkan, pembaikan lif dan eskalator tertakluk kepada penerimaan dan penghantaran alat ganti dari pihak pengilang asal (OEM) di Shanghai, China yang akan dilakukan secara berperingkat.Rapid Rail dalam kenyataannya sama turut memaklumkan, penerimaan kumpulan pertama dijangka pada bulan ini, diikuti kumpulan kedua pada pertengahan November; manakala kumpulan ketiga pada minggu keempat November yang melibatkan jumlah keseluruhan 87 unit handrails dan 37 unit step chain.

(Kerja-kerja pembaikan kerosakan eskalator dan lif di beberapa perkhidmatan Transit Aliran Ringan (LRT), Transit Aliran Massa (MRT) dan Monorel dijangka dapat diselesaikan akhir tahun ini)

Syarikat itu menjelaskan sebagai langkah jangka panjang, pihaknya telah melaksanakan program Condition Based Maintenance (CBM) iaitu proses mengganti komponen yang dinilai akan rosak atau kerap bermasalah akan terus dijalankan tanpa menunggu jangka hayat tamat.Setakat ini, berdasarkan program itu, Rapid Rail juga telah menempah 192 unit handrails dan 22 unit step chains merangkumi kesemua laluan rel.


Pemimpin parti politik, diingatkan tidak cabar kuasa Yang di-Pertuan Agong

BERA, 15 Oktober - Mana-mana pemimpin parti politik, diingatkan agar tidak mencabar kuasa Yang di-Pertuan Agong.Ini termasuk budi bicara baginda mengenai pembubaran Parlimen yang tidak boleh dipersoalkan. "Ada pihak yang cuba mencabar Charles Santiago, mencabar dan kes dibawa ke mahkamah. Alasan dia saya perlu mendapat persetujuan daripada kabinet sebelum saya boleh mengadap Yang di-Pertuan Agong untuk mohon perkenannya menggunakan perkara 40 (1) dan saya gunakan 40 (2) B yang mana Perdana Menteri boleh membuat permintaan bukan menasihati Agong ..membuat permintaan Yang di-Pertuan Agong dan Yang di-Pertuan Agong boleh perkenan atau tidak perkenan dan kuasa Yang di-Pertuan Agong adalah kuasa penuh dan tidak boleh dipersoalkan," kata Ismail Sabri di sini.Charles Santiago yang merupakan penyandang kerusi Parlimen Klang, baharu-baharu ini mengemukakan saman pemula berhubung pembubaran Parlimen yang diumum Perdana Menteri, 10 Oktober lepas.Dalam pada itu, Ismail Sabri menegaskan Barisan Nasional, (BN) perlu menang besar pada Pilihan Raya Umum Ke-15 (PRU15),  supaya dominan di Putrajaya.Sekali gus membolehkan keputusan penting, dilaksanakan dengan mudah.Beliau yang juga Naib Presiden UMNO berkata, kemenangan besar BN dapat membentuk sebuah negara stabil.Selain itu, kerjasama rakan-rakan parti dari Sabah dan Sarawak juga penting bagi kemenangan BN.

(Ismail berucap padaMajlis Perasmian Mesyuarat Perwakilan Wanita, Pemuda dan Puteri UMNO di Dewan Konvensyen Bera)

"Walaupun saya menjadi Perdana Menteri, Barisan Nasional dalam kebinet atau kerajaan hanya menyumbang kepada 42 kerusi tidak banyak ..jangan lagi kita mengharapkan orang, tetapi kita yang menenttukan hala tuju negara kita," kata Ismail. Beliau yang juga Ketua UMNO Bahagian Bera turut mengingatkan jentera parti bahagian ini, mempunyai 'tugas lebih berat’ berbanding pilihan raya umum lepas, memandangkan kerusi parlimen ini, menjadi tumpuan semua pihak kali ini kerana ia kerusi yang diduduki Perdana Menteri.


BN akan pinda perlembagaan babitkan jumlah lantikan senator jika menang 2/3 pada PRU15

BERA, 15 Oktober - Barisan Nasional (BN) akan meminda perlembagaan membabitkan jumlah lantikan senator sekiranya memenangi dua per tiga pada Pilihan Raya Umum Ke-15 (PRU15) nanti.  Menurut Perdana Menteri, Datuk Seri Ismail Sabri Yaakob bilangan senator perlu ditambah mengikut permintaan, namun ia tidak dapat dilakukan lagi ekoran perlu mengikut had jumlah yang ditetapkan oleh perlembagaan.  "Untuk senator Insyallah kita akan tengoklah sebab senator ini macam macam semua orang mahukan persatuan kontraktor pun mahu senator, persatuan nelayan pun mahukan senator, semua mahu.

(Ismail Sabri berucap ketika merasmikanMajlis Penutupan Mesyuarat Agong Persatuan Bekas Polis Malaysia Pahang, di sini)

"Cuma kita kata kalau kita menang kalau Barisan Nasional menang 2/3 kita akan pinda perlembagaan terutamanya dari segi perlantikan jumlah senator. Ketika ini tidak ramai dan kita tak boleh tambah lagi sebab had ditetapkan, kalau kita menang 2/3 kita boleh ubah perlembagaan," kata Ismail Sabri di sini. Sementara itu katanya, Bajet 2023 yang dibentangkan 7 Oktober lalu akan diteruskan setelah dibentang semula semula sekiranya BN menjadi kerajaan selepas PRU15.  Ini memandangkan, kerajaan sememangnya mempunyai peruntukan untuk melaksanakan Bajet 2023 berkenaan yang akan memberikan manfaat kepada rakyat.


Pengerusi Badan Perhubungan Umno Negeri Terengganu tidak minat bertanding kerusi Parlimen PRU15

KEMAMAN, 15 Oktober- Pengerusi Badan Perhubungan Umno Negeri Terengganu, Datuk Seri Dr. Ahmad Said tidak berminat untuk bertanding di mana-mana kerusi parlimen pada Pilihanraya Umum ke-15 (PRU15).  Ahli dewan undangan negeri (ADUN) Kijal itu berkata, beliau mahu kekal bertanding di kerusi DUN berikutan misinya untuk membangunkan negeri Terengganu yang belum diselesaikannya.

(Pengerusi Badan Perhubungan Umno Negeri Terengganu, Datuk Seri Dr. Ahmad Said)

Bagaimanapun, bekas menteri besar Terengganu itu tidak menolak dan akan terus mengekalkan kerusinya di DUN Kijal dan beliau membayangkan berhasrat mahu kembali menjadi menteri besar sekiranya dipersetujui pucuk pimpinan serta perlu mendapat perkenan Sultan Terengganu.  "Saya masih mahu kekal dalam negeri, peringkat dun, dan beri tumpuan buat pemilihan itu saya tidak tahu. itu keputusan presiden parti, kepimpinan dan juga Tuanku, itu hak Tuanku. Kita banyak nama, yang menang ada enam nama, sebab satu yang kedua tiga empat lima lagi enam ..bagi yang kalah terima jelah cadangan kita lima nama," katanya. Menurut Ahmad Said, pihaknya yakin akan menawan sekurang-kurangnya empat daripada lapan kerusi parlimen yang ditandingi pada PRU15 yang akan tiba.  Ahmad Said berkata, beliau juga menyerahkan 42 nama calom Parlimen kepada lima pemimpinan tertinggi UMNO atau ‘Top 5’ untuk penelitian pada Khamis lalu.


LABUAN, 15 Oktober- Kumpulan Koir daripada Church Of The Blessed Sacrament Labuan muncul johan dalam pertandingan Koir Perpaduan peringkat Labuan anjuran Jabatan Perpaduan dan Intergrasi Nasional (JPNIN) dengan kerjasama Dewan Bahasa dan Pustaka (DBP).Pasukan itu berjaya membawa pulang hadiah wang tunai RM5,000, serta piala dan sijil.

(Kumpulan Koir Church Of The Blessed Sacrament Labuan dinobat johan peringkat Labuan)

Sekaligus akan mewakili Labuan ke peringkat kebangsaan yang dijangka akan berlangung pada 29 hingga 30 Oktober ini di Kuala Lumpur.  Naib juara disandang oleh pasukan daripada SMK Labuan, manakala tempat ketiga dirangkul oleh pasukan koir Kolej Matrikulasi Labuan.  Kedua-dua pasukan berjaya membawa pulang hadiah wang tunai masing-masing RM3,500 dan RM2,500, serta piala dan sijil.  Majlis perasmian pertandingan itu disempurnakan oleh Ketua Pegawai Eksekutif Perbadanan Labuan, Rithuan Mohd Ismail yang mewakili Pengerusi Perbadanan Labuan, Senator Datuk Bashir Alias.  Hadir sama, Pengarah JPNIN Labuan Esther Dingkawan.  Sebanyak tujuh pasukan menyertai pertandingan itu yang berlangsung di Anjung Budaya Taman Damai Perbadanan Labuan.  Pertandingan koir itu bertemakan “Keluarga Malaysia Teguh Bersama”.


Kempen banteras jenayah seksual kanak-kanak

LABUAN, 15 Oktober- Kempen membenteras jenayah seksual dalam talian terhadap kanak-kanak salah satu inisiatif dalam membantu dan membimbing golongan itu dan ibubapa serta komuniti berhadapan dengan cabaran jenayah siber pada masa ini. Ketua Pegawai Eksekutif Perbadanan Labuan, Rithuan Mohd Ismail berkata, eksploitasi seksual secara dalam talian terhadap kanak-kanak semakin meningkat.

(Ketua Pegawai Eksekutif Perbadanan Labuan, Rithuan Mohd Ismail berucap pada kempen tersebut)

Beliau berkata, berdasarkan maklumat daripada Polis Diraja Malaysia (PDRM), sejumlah 106,764 “IP Adress” yang berdaftar di Malaysia telah membuat perkongsian pornografi kanak-kanak semenjak tahun 2017 hingga Ogos 2022.  Oleh itu, penglibatan Suruhanjaya komunikasi dan Multimedia Malaysia (MCMC) amat penting dalam usaha meningkatkan rasa tanggungjawab pengguna internet di kalangan rakyat di negara ini, menerusi Program “Klik Dengan Bijak”.  Ini kerana program itu membudayakan penggunaan internet secara positif, berteraskan tiga aspek iaitu keselamatan, kewaspadaan dan tanggungjawab. Melalui program itu juga, MCMC dapat melahirkan pengguna yang bijak internet, beretika seterusnya mewujudkan persekitaran yang selamat untuk pengguna menggunakan internet.  Beliau berkata demikian ketika berucap merasmikan program itu yang berlangsung di Ujana Kewangan Labuan. Hadir sama, Pengarah Jabatan Kebajikan Masyarakat Labuan Ansharey Matarsad dan Pengarah MCMC Wilayah Persekutuan Alyas Roy Amir.


Bilangan penderma organ di Kelantan paling rendah

KOTA BHARU, 15 Oktober - Kelantan mencatat kadar terendah penderma organ di seluruh negara, apabila hanya empat individu tampil menderma sejak tahun 2006.  Pengarah Jabatan Kesihatan Negeri Kelantan (JKNK), Datuk Dr Zaini Hussin berkata, terbaharu pihaknya menerima penderma organ pada 19 Ogos lalu. Pihaknya mengakui angka tersebut masih terlalu rendah jika dibandingkan dengan negeri lain.

(Dr Zaini bercakap kepada pemberita pada Karnival Agenda Nasional Malaysia Sihat (ANMS),Sambutan Bulan Malaysia Sihat Sejahtera Kelantan Sihat Tahun 2022di reruai KELANTANfm, di sini )

"Pendermaan organ ini membantu mereka yang memerlukan organ seperti buah pinggang, jantung, hati, paru-paru dan sebagainya. Jadi di Kelantan memang diakui terendah walaupun daripada segi bilangan ikrar untuk menderma organ adalah tinggi, tetapi mereka yang benar-benar menderma organ adalah rendah," kata Dr Zaini di sini. Katanya, perlaksanaan karnival sedemikian bersesuaian dalam meningkatkan kesedaran rakyat Kelantan mengenai kepentingan menderma organ. Mengulas lanjut, Dr Zaini berkata antara faktor kekurangan penderma adalah kerana tidak mendapat persetujuan daripada keluarga terdekat untuk menderma organ sekiranya meninggal dunia.


Agong, Permaisuri zahir takziah kepada keluarga Satwant Singh

(Mendiang Satwant, 59, semasa hayatnya pernah berkhidmat di Unit Latihan Atlet, Bahagian Persediaan Antarabangsa Majlis Sukan Negara (MSN) dan, di dalam bidang perhubungan awam sukan termasuk bagi kejohanan hoki Piala Sultan Johor dan Konfederasi Hoki Malaysia/FOTO FB SATWANT SINGH)

KUALA LUMPUR, 15 Okttober- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga bekas wartawan dan pentadbir sukan, Satwant Singh Dhaliwal, yang meninggal dunia semalam.Menerusi catatan di laman Facebook Istana Negara hari ini, Seri Paduka berdua menzahirkan rasa sedih dengan pemergian itu, di samping berharap seluruh keluarga mendiang sabar dan tabah menghadapi dugaan, serta suasana sedih dan pilu ini.“Seri Paduka Baginda berdua menghargai khidmat bakti, jasa dan pengorbanan mendiang kepada bidang kewartawanan dan sukan tanah air.“Baginda berdua turut menyifatkan pemergian mendiang sebagai satu kehilangan besar kepada dunia kewartawanan dan sukan negara,” menurut catatan itu.Selain sebagai wartawan sukan, Satwant, 59, semasa hayatnya pernah berkhidmat di Unit Latihan Atlet, Bahagian Persediaan Antarabangsa Majlis Sukan Negara (MSN) dan, di dalam bidang perhubungan awam sukan termasuk bagi kejohanan hoki Piala Sultan Johor dan Konfederasi Hoki Malaysia.

(Menerusi catatan di laman Facebook Istana Negara hari ini, Seri Paduka berdua menzahirkan rasa sedih dengan pemergian itu, di samping berharap seluruh keluarga mendiang sabar dan tabah menghadapi dugaan, serta suasana sedih dan pilu ini/FB ISTANA NEGARA)

Mendiang merupakan antara wartawan dan penulis sukan yang berpengalaman dan vokal untuk memberikan pandangan bernas serta ulasan secara kritikal yang mendorong semua pihak untuk sentiasa meningkatkan usaha demi membangunkan sukan negara.Semalam, bekas wartawan akhbar Malay Mail itu dilaporkan pengsan ketika bersarapan di sebuah kedai makan sekitar rumahnya, sebelum disahkan meninggal dunia oleh doktor setibanya di Hospital Tampin, Negeri Sembilan. -BERNAMA


APM tambah keanggotaan di kawasan berisiko banjir

IPOH, 15 Oktober- Angkatan Pertahanan Awam Malaysia (APM) Pahang menambah jumlah pegawai dan anggotanya di 554 kawasan yang dikenal pasti berisiko banjir, sebagai persediaan menghadapi monsun timur laut (MTL) yang dijangka bermula November ini. Pengarahnya Kol (PA) Che Adam A Rahman berkata untuk tahun ini, seramai 890 orang akan ditugaskan di semua lokasi terlibat berbanding 600 orang pada tahun lepas, dengan semua mereka perlu mengikuti latihan semula untuk mengasah semula kemahiran. "Antara yang dijalankan ialah latihan keyakinan dalam air selain pemeriksaan terhadap aset darat dan air mula dilakukan supaya semuanya siap siaga bagi memastikan tugasan menyelamat berjalan lancar," katanya selepas menghadiri Latihan Kesiapsiagaan Menghadapi MTL di sini hari ini.

Che Adam berkata setakat ini, 81 unit bot, kenderaan pacuan empat roda (12 buah), ambulan (15 buah) dan sebuah bas diletakkan dalam keadaan siap siaga bagi menghadapi banjir di Pahang. APM juga melaksanakan program Pengurusan Risiko Bencana Berasaskan Komuniti (CBDRM) yang melibatkan asas teknik menyelamat serta tindakan awal perlu dilakukan kepada orang ramai sementara menunggu kedatangan pasukan penyelamat.


Kelantan galak rakyatnya amal gaya hidup sihat

KOTA BHARU, 15 Oktober - Karnival Agenda Nasional Malaysia Sihat (ANMS) anjuran Jabatan Kesihatan Negeri Kelantan lebih berfokus dalam usaha mewujudkan sebuah masyarakat sejahtera daripada segi fizikal dan mental. Ia selaras mendukung empat teras utama agenda tersebut dalam mewujudkan rakyat Malaysia Sihat dan Sejahtera dalam tempoh 10 tahun, bermula tahun 2020 hingga 2030. Teras utama tersebut termasuklah memantapkan Promosi Pembudayaan Hidup Sihat, memantapkan Perkhidmatan Kesejahteraan Kesihatan, memperkasakan Kawalan Kesihatan Kendiri dan memantapkan Kebersihan Persekitaran.Menurut Timbalan Pengerusi Jawatankuasa Kerajaan Tempatan, Perumahan dan Kesihatan negeri, Hilmi Abdullah pelaksanaan karnival tersebut bersesuaian dalam meningkatkan lagi kesedaran rakyat khususnya di negeri Kelantan untuk mematuhi cara hidup lebih sihat.

(Hilmi bercakap kepada pemberita selepas melancarkanKarnival ANMS, Sambutan Bulan Malaysia Sihat Sejahtera Kelantan Sihat Tahun 2022di reruai KELANTANfm, di sini)

"Daripada peribadi saya kesedaran di peringkat rakyat kesedaran itu ada, cuma mereka perlukan sedikit lagi motivasi untuk mengubah cara hidup rakyat Kelantan, kerana rakyat Kelantan terikat dengan tradisi kehidupan, seperti banyak makan gula dan kekangan mereka dalam untuk mematuhi cara hidup sihat iaitu untuk aktiviti fizikal," kata Hilmi Abdullah di sini. Mengulas lanjut, beliau berkata selaras mendukung aspirasi tersebut, pihaknya juga melancarkan Kempen Kelantan sihat bagi menggalakkan rakyat memilih makanan seimbang selain melakukan senaman aktiviti fizikal.Bawah kempen tersebut, kerajaan negeri turut mengadakan 'Loss Weight Challenge' yang mendapat sambutan menggalakkan daripada rakyat dalam usaha mengelakkan mereka mendapat penyakit tidak berjangkit.


6,500 pelajar IPT dan tingkatan enam di Perlis, terima Peranti Siswa Keluarga Malaysia

PAUH PUTRA, 15 Oktober - Seramai 6,500 pelajar Institut Pengajian Tinggi (IPT) di Perlis termasuk pelajar tingkatan enam bakal menerima pakej Peranti Siswa Keluarga Malaysia.  Daripada jumlah itu 3,000 penerima merupakan pelajar dari Universiti Malaysia Perlis (UniMAP).  Penerima peranti siswa merupakan dalam kalangan pelajar B40 yang bakal menerima sebuah tablet bagi tujuan pembelajaran.  Menteri Wilayah Persekutuan, Datuk Seri Shahidan Kassim berkata ia merupakan usaha kerajaan dalam membantu pelajar khususnya pelajar daripada keluarga tidak berkemampuan.

(Shahidan bercakap kepada media selepasProgram Peranti Siswa Keluarga Malaysia yang diadakan di UniMAP, Perlis)

"Mereka yang memerlukan terutamanya pelajar-pelajar (ibu-bapa berpendapan rendah) dan pemberian peranti kepada pelajar pelajar ini untuk membolehkan mereka bertanding sama rata dengan kemudahan ini, Insyallah mereka boleh terus menempa kejayaan," kata Shahidan di sini. Program pemberian peranti siswa berkenaan akan berlangsung selama tiga hari bermula hari ini.


Ekspo MAPEX 2022, tawar unit hartanah mampu milik kepada pengunjung

SEREMBAN, 15 Oktober- Ekspo Perumahan dan Hartanah Negeri Sembilan (MAPEX) 2022 yang berlangsung di sebuah pusat beli-belah Seremban sehingga esok menawarkan sebanyak 4,432 unit rumah pelbagai jenis bernilai RM2.4 bilion. Pengerusi Persatuan Pemaju Hartanah dan Perumahan (REHDA) Negeri Sembilan, Desmond Yap Poh Seng berkata pihaknya yakin pasaran perumahan di Negeri Sembilan akan kekal berdaya tahan memandangkan kebanyakan produknya di pasaran adalah di bawah RM500,000 dan masih mampu milik.  "Jika kita lihat kepada laporan NAPIC terkini yang dikeluarkan oleh JPPH iaitu harta perumahanurus niaga di Negeri Sembilan telah menurun daripada 4,798 unit pada S4 2021 kepada 3,634 unit pada S1 2022.Ini disebabkan terutamanya oleh tamat tempoh Kempen Pemilikan Rumah (HOC) yang berakhir pada 31 Disember 2021 dan kedua kenaikan OPR baru-baru ini telah menjejaskan kelayakan pinjaman untuk pembeli menyebabkan teragak-agak untuk membeli hartanah tetapi secara keseluruhan, kami percaya pasaran perumahan di Negeri Sembilan akan kekal berdaya tahan seperti kebanyakan produk kami di pasaran adalah di bawah RM500,000 yang masih dalam jangkauan rakyat," kata Desmond dalam ucapannya pada Majlis Perasmian MAPEX Negeri Sembilan 2022, di sini.

(Foto FB MAPEX REHDA Negeri Sembilan)

MAPEX 2022 menyediakan 17 ruang pameran bagi memberi peluang kepada pengunjung mendapat maklumat dan membeli hartanah. Pelbagai jenis perumahan dan hartanah akan dipamerkan sepanjang ekspo tersebut termasuk rumah teres satu dan dua tingkat, banglo, pangsapuri serta rumah kedai.


Undi 18: Parti politik disaran dekati golongan belia

KUALA LUMPUR, 15 Oktober- Parti politik disaran mendekati golongan belia terutama mereka yang kali pertama layak mengundi selaras pelaksanaan Undi 18 untuk keluar menunaikan tanggungjawab.Sikap tidak berminat dengan politik tidak boleh dijadikan alasan untuk mereka mensia-siakan peluang membentuk pentadbiran negara. Tegas Pensyarah Kanan Fakulti Perniagaan dan Ekonomi Universiti Malaya, Dr. Mohammad Tawfik Yaakub, undi belia adalah sama penting dengan pengundi lain.Berdasarkan prinsip demokrasi, setiap yang layak mengundi perlu berbuat demikian demi kepentingan negara.Semua pihak termasuk ibu bapa dan masyarakat digesa memastikan belia tanggungan mereka keluar mengundi pada hari pengundian."Mereka sangat teruja tetapi dengan perkembangan politik negara dan emosi yang tidak menyebelahi mereka misalnya, bagaimanapun kita masih ada lagi masa untuk menarik sokongan serta minat mereka untuk turun mengundi pada PRU15," kata Dr Tawfik ketika ditemui selepas menjadi tetamu program Selamat Pagi Malaysia di Angkasapuri.

(Pensyarah Kanan Fakulti Perniagaan dan Ekonomi Universiti Malaya, Dr. Mohammad Tawfik Yaakub)

Belia juga disaran tidak terpengaruh dakyah pihak terentu yang menghasut mereka untuk tidak berbuat demikian.


Bubar Parlimen, kuasa penuh budi bicara YDP Agong - PM

BERA, 15 Oktober- Perdana Menteri, Datuk Seri Ismail Sabri Yaakob menyifatkan tindakan Charles Santiago yang memfailkan saman terhadap beliau susulan pembubaran Parlimen turut mencabar kuasa Yang di-Pertuan Agong.  Menurutnya, Seri Paduka Baginda mempunyai kuasa penuh budi bicara dalam pembubaran Parlimen yang tidak boleh dipersoalkan selepas mendapat permintaan daripada Perdana Menteri. "Ada pihak yang cuba mencabar iaitu Ahli Parlimen Klang, Charles Santiago. Apabila mencabar, kes akan dibawa ke mahkamah. Alasannya, saya perlu mendapat persetujuan daripada kabinet sebelum saya boleh mengadap Yang di-Pertuan Agong untuk mohon perkenan. Dia guna Perkara 40 (1) dan saya gunakan Perkara 40 (2)(b) yang mana Perdana Menteri boleh membuat permintaan bukan menasihati YDP Agong.Yang di-Pertuan Agong boleh perkenan atau tidak perkenan dan kuasa Yang di-Pertuan Agong adalah kuasa penuh dan tidak boleh dipersoalkan," kata Ismail dalam ucapannya pada Majlis Perasmian Mesyuarat Perwakilan Wanita, Pemuda dan Puteri UMNO di Dewan Konvensyen Bera, hari ini.

Baru-baru ini, Charles Santiago yang merupakan penyandang kerusi Parlimen Klang mengemukakan saman pemula berhubung pembubaran Parlimen yang diumum Perdana Menteri pada 10 Oktober lalu.  Semalam, Perdana Menteri, Kerajaan Malaysia dan Suruhanjaya Pilihan Raya (SPR) telah memfailkan permohonan untuk membatalkan saman pemula berkenaan di Pejabat Pendaftar Mahkamah Tinggi.  Sementara itu, Barisan Nasional (BN) perlu menang besar pada Pilihan Raya Umum Ke-15 (PRU15) agar menjadi dominan di Putrajaya.Ismail berkata, ia bagi membolehkan keputusan penting dilaksanakan dengan mudah.Tambah beliau lagi, kemenangan BN perlu ditambah dengan kerjasama rakan-rakan parti dari Sabah dan Sarawak bagi menghilangkan 'rasa tidak stabil' tanpa perlu mengharap ihsan pihak lain. Meski kini beliau menjadi Perdana Menteri, namun BN hanya memiliki 42 kerusi yang menyebabkan rasa tidak stabil.Walaupun pembangkang telah tandatangan perjanjian memorandum persefahaman, namun jika mereka tidak memberi sokongan dalam Parlimen ketika mengundi, keputusan penting sukar dicapai sebulat suara.


Sasaran 40% Kadar Kitar Semula Kebangsaan bakal dicapai menjelang 2025

ISKANDAR PUTERI, 15 Oktober- SW Corp menghampiri sasaran 40 peratus Kadar Kitar Semula Kebangsaan menjelang 2025 dengan kadar tersebut berada pada 33 peratus, setakat ini.  Ketua Pegawai Eksekutif SW Corp, Ismail Mokhtar berkata peningkatan tersebut merupakan penanda aras bahawa kesedaran masyarakat terhadap kepentingan kitar semula, semakin meningkat.Antara inisiatif SW Corp bagi meningkatkan lagi kesedaran awam ialah menganjurkan Program Larian 3R Fun Run yang memerlukan peserta memberi sekurang-kurangnya sepuluh botol plastik sebagai yuran penyertaan.  Program tersebut disertai 500 peserta dan telah berjaya mengumpul 7,438 botol untuk dikitar semula secara tidak langsung mengurangkan kemasukan botol plastik ke pusat pelupusan sampah.  Selain itu, SW Corp turut mengumpul 700 kilogram barangan kitar semula menerusi program 'Trash to Cash' yang menawarkan mata ganjaran berbentuk wang kepada orang ramai yang menghantar barangan kitar semula.  "Kita boleh ukur kesedaran itu menerusi kilang. Mungkin selepas program itu ramai orang sedar, mereka pergi hantar untuk kitar semula. Kita tak arahkan dia untuk hantar ke pusat pengumpulan.Tidak ada masalah nak hantar ke mana pun, janji tidak ke tapak pelupusan," kata Ismail kepada RTM menjelaskan berhubung program 'Trash to Cash' itu selepas menyertai Program 3R Fun Run, Let’s Recycle 2022, di sini.

(Ketua Pegawai Eksekutif SW Corp, Ismail Mokhtar berkata demikian kepada RTM selepasmenyertai Program 3R Fun Run, Let's Recycle 2022)

Johor mempunyai 1,373 fasiliti membeli dan menerima barangan kitar semula di seluruh negeri.


Hasrat dua lelaki bawa lari lori curi, gagal

KULIM, 15 Oktober- Hasrat dua lelaki untuk meraih keuntungan selepas melarikan sebuah lori tidak kesampaian apabila kedua-duanya dicekup pihak polis dalam tempoh kurang lapan jam selepas melarikan kenderaan tersebut.Kedua-dua suspek ditahan di Sungai Petani, Kedah. Ketua Polis Daerah Kulim, Superintenden Mohd Redzuan Salleh berkata dalam kejadian pada pukul 9 pagi Khamis lalu, pihaknya menerima laporan daripada seorang lelaki memaklumkan kehilangan sebuah lori jenis Mitsubishi Fuso berwarna putih yang diletakkan di sebuah Kilang di Taman Damai, Padang Serai, Kulim.Pihak polis bertindak sejurus menerima maklumat dan telah berjaya mengesan dan menangkap dua orang lelaki bersama sebuah lori jenis Mitsubishi Fuso berwarna putih di suatu lokasi sekitar Sungai Petani pada pukul 5.00 petang hari yang sama. Semakan rekod lampau mendapati kedua-dua tangkapan mempunyai rekod kesalahan lampau berkenaan kesalahan jenayah dan dadah.  Ujian saringan urin terhadap kedua-dua tangkapan didapati positif dadah jenis Methamphetamine. Kedua-dua suspek direman selama empat hari bagi membantu siasatan.Kes disiasat dibawah Seksyen 379A Kanun Keseksaan.

(Lori yang dicuri oleh dua suspek)


Tren sewa khas terpanjang tawar koc unik ikut keperluan pelanggan

KUALA LUMPUR, 15 Oktober- Buat julung kalinya, Keretapi Tanah Melayu Berhad (KTMB) hari ini melancarkan tren sewa khas terpanjang, bersempena dengan Program Great Eastern Takaful Berhad (GETB) National Final Sprint 2022.Kereta api sepanjang 500 meter itu membawa 22 gerabak beserta 1 lokomotif ke Stesen Taiping dari Stesen Kuala Lumpur.

(Ketua Pegawai Eksekutif GETB, Shahrul Azlan Shahriman)

Acara pelepasan tren sewa khas terpanjang tersebut disempurnakan Ketua Pegawai Korporat KTMB, Suhaimi Yaacob dan Ketua Pegawai Eksekutif GETB, Shahrul Azlan Shahriman. Program GETB juga dicatat dalam Malaysia Book of Records (MBOR) kerana melibatkan larian tren terpanjang dengan bilangan peserta paling ramai.Menurut Ketua Pegawai Eksekutif GETB, Shahrul Azlan Shahriman, larian tren terpanjang ini menyediakan sebuah koc eksklusif, tiga buah koc tempat tidur, dua buah koc tempat duduk premier kelas pertama."Great Eastern Takaful telah memecahkan rekod sebanyak 700 ejen-ejen yang kuat, ejen kita yang dapat mencapai kejayaan, mendapat kejayaan untuk direkod berada dalam tren sepanjang 1.4 km dan 23 koc. Jadi, alhamdulillah kita telah pecah rekod itu. dan tujuan serta objektif kita adalah untuk memberi kesedaran betapa pentingnya takaful dan perlindungan yang ada kepada semua masyarakat," katanya.Tren sewa khas KTMB diperkenal pada tahun ini; menawarkan koc-koc unik seperti koc persidangan, koc event, koc chillax dan koc basikal.KTMB turut menawarkan koc persidangan untuk memenuhi citarasa agensi-agensi korporat; bermesyuarat atau bersidang di dalam tren. Kesemua koc tersebut menyediakan fasiliti berbeza serta boleh disediakan bersekali; mengikut permintaan dan citarasa pelanggan.


Ekonomi Kedah bakal dirancakkan dengan pembinaan kilang baharu

AMERIKA SYARIKAT,15 Oktober-  Ekonomi Kedah bakal dirancakkan lagi dengan pembinaan kilang baharu di Taman Teknologi Tinggi Kulim (KHTP). Langkah syarikat pembekal bahan komponen dan penyelesaian sistem ketepatan, Ferrotec Holdings Corporation untuk membina kilang baharu di Taman Teknologi Tinggi Kulim, (KHTP) akan menyumbang kepada pertumbuhan ekonomi Negeri Kedah dan meningkatkan pendapatan perkapita penduduk negeri ini.Dilengkapi jentera dan teknologi termaju, kilang yang bakal mewujudkan lebih 400 peluang pekerjaan itu dijangka mula beroperasi September tahun depan.

(Exco Kanan Industri dan Pelaburan, Sains, Teknologi dan Inovasi dan Pengajian Tinggi Kedah, Datuk Dr Ku Abd Rahman Ku Ismail dan wakil syarikat Ferrotec Holdings Corporation)

Exco Kanan Industri dan Pelaburan, Sains, Teknologi dan Inovasi dan Pengajian Tinggi Kedah, Datuk Dr Ku Abd Rahman Ku Ismail berkata, kilang tersebut milik syarikat pembekal bahan komponen dan penyelesaian sistem ketepatan, Ferrotec Holdings Corporation.Syarikat yang berpengkalan di San Fransisco, Amerika Syarikat itu akan melabur RM700 juta untuk pembinaan kilang tersebut. Ferrotec akan memulakan pembinaan kilang itu dengan segera dan syarikat itu menjangkakan kilang yang akan dilengkapi jentera dan teknologi termaju itu akan mula beroperasi menjelang September tahun depan.Ia akan mewujudkan lebih 400 peluang pekerjaan.Beliau berkata, syarikat berkenaan mengeluar dan menjalankan kerja pemasangan elektro-mekanik dan fabrikasi bahan termaju bagi peralatan semikonduktor.Katanya, pembinaan kilang baharu di KHTP akan membantu mengukuhkan rantaian bekalan dan ekosistem semikonduktor di kawasan perindustrian tersebut.Beliau turut berterima kasih kepada Ferrotec kerana memilih Kedah untuk melabur dan mendirikan kilang baharu.Datuk Wira Doktor Ku Abd Rahman berkata demikian selepas mengadakan lawatan ke Kilang Ferrotec di San Fransisco, Amerika Syarikat.Sempena lawatan itu, beliau turut diberi taklimat mengenai operasi dan produk yang dikeluarkan oleh syarikat berkenaan.


MAQIS tahan kontena bawa 23 tan daging lembu dari Brazil

SELANGOR, 15 Oktober- Cubaan sebuah syarikat tempatan membawa masuk daging lembu sejuk beku dari Brazil tanpa permit import sah gagal apabila ditahan Jabatan Perkhidmatan Kuarantin dan Pemeriksaan Malaysia (MAQIS) Selangor.Daging dianggarkan bernilai RM476,000 yang dibawa menggunakan sebuah kontena itu ditahan Rabu lepas.

(Kontena berisi 23 tan daging dari Brazil / Foto Ihsan Maqis)

Pengarah MAQIS Selangor Mohd Sobri Md Hashim dalam kenyataannya memberitahu, daging seberat 23 tan tersebut ditahan di pintu masuk Pelabuhan Klang Barat.Pemeriksaan dilaksanakan terhadap kontena tersebut kira-kira jam 10 pagi dan mendapati dagangan yang dibawa masuk tidak mempunyai permit import yang sah dikeluarkan oleh MAQIS. Kes disiasat di bawah Seksyen 11(1), Akta Perkhidmatan Kuarantin dan Pemeriksaan Malaysia 2011 (Akta 728) yang memperuntukkan hukuman penjara sehingga enam tahun atau denda tidak melebihi RM100,000 atau kedua-duanya sekali.Mohd Sobri berkata tindakan penguatkuasaan undang-undang akan terus diperluaskan di semua pintu masuk negara bagi memantau dan memeriksa setiap keluaran pertanian.


USIM tampil universiti awam pertama wujudkan saluran 'podcast' untuk komuniti

(Naib Canselor USIM, Prof. Ts. Dr. Sharifudin Md Shaarani bercakap pada sidang media selepas menghadiri Majlis Bersama Media di Nilai, Negeri Sembilan)

NILAI, 15 Oktober - Universiti Sains Islam Malaysia (USIM), Nilai, tampil sebagai universiti awam yang pertama di negara ini yang mewujudkan saluran 'podcast' untuk komuniti. Naib Canselor USIM, Prof. Ts. Dr. Sharifudin Md Shaarani berkata hasil penyelidikan, penerbitan serta promosi berkaitan USIM akan disampaikan menerusi konsep koleksi atau siri fail audio digital yang disediakan untuk dimuat turun atau didengar melalui internet. Peringkat awal pelancaran saluran podcast USIM adalah dengan enam teras siri audio iaitu Study@USIM, USIM Engaged, Inspiring Alumni, Our Research and Innovations, Publications and INAQ@USIM.  "Podcast USIM adalah IPTA pertama menghasilkan podcast yang dihoskan di Spotify, jadi dalam podcast USIM kita ada beberapa segmen antaranya adalah..satu, This email address is being protected from spambots. You need JavaScript enabled to view it. integrasi ilmu, naqli dan aqli, kemudian kita ada komponen jurnals and books, research and inovation, 'community engagement', alumni dan satu lagi kita ada Study@USIM untuk pelajar, jadi kita enam segmen buat masa ini," kata beliau ketika ditemui pada Majlis Bersama Media, di sini.

(Naib Canselor USIM, Prof. Ts. Dr. Sharifudin Md Shaarani menyampaikan sijil penghargaan kepada Penolong Pengarah Unit Suntingan Bahasa Melayu Berita Ehwal Semasa RTM, Norianti Nordin)

Sementara itu USIM juga tampil sebagai universiti awam yang pertama menerbitkan jurnal secara audio menerusi saluran podcast.Projek perintis itu diharap dapat memperluas maklumat berkaitan program pengajian, penyelidikan, penglibatan masyarakat dan aktiviti pelajar kepada peringkat komuniti. Menerusi majlis sama, wartawan Berita Ehwal Semasa RTM, Hanna Adlint Nasatiun Ahmad dan jurukamera, Mohamad Azree Zubir turut diberi penganugerahan Wartawan Aktif serta Jurukamera Aktif yang kerap berkolaborasi bersama USIM dalam menghasilkan liputan berita yang bermanfaat.


JBPM terbitkan buku panduan prosedur 'Labuan Emergency Mutual Aid' (LEMA)

(Timbalan Ketua Pengarah (Pembangunan) JBPM, Datuk Edwin Galan Teruki bercakap pada sidang media selepas menyaksikan majlis menandatangani Buku Manual Prosedur LEMA)

LABUAN, 15 Oktober - Kemajuan sektor ekonomi Labuan dipacu dengan perkembangan industri minyak dan gas dengan kebanyakan syarikat bertaraf antarabangsa menubuhkan cawangannya di pulau ini. Oleh itu, Jabatan Bomba dan Penyelamat Malaysia (JBPM) terus komited terhadap tugas dan tanggungjawab dalam aspek keselamatan kebakaran menerusi penerbitan buku panduan prosedur 'Labuan Emergency Mutual Aid' (LEMA) ketika berlakunya sebarang insiden atau bencana. Timbalan Ketua Pengarah (Pembangunan) JBPM, Datuk Edwin Galan Teruki berkata penyediaan buku panduan itu akan memantapkan lagi hubungan kerjasama sama ada melibatkan agensi kerajaan, swasta dan syarikat mengenai prosedur kecemasan secara dalaman.

(JBPM terbitkan buku panduan prosedur 'Labuan Emergency Mutual Aid')

Selain itu, ia juga bersesuaian dengan empat teras utama yang digagaskan di bawah Dasar Kebombaan dan Penyelamatan Negara (DKPN) 2021-2030.  "Jadi keselamatan kerjasama ini penting.. sebab jikalau lah berlakunya kebakaran yang melibatkan gas dan petrol ini, kita perlu mengarahkan semua kepakaran, logistik dan semua yang ada di Labuan ini supaya kita pandai menangani atau padam kebakaran dengan secepat mungkin, saya juga menyarankan kepada semua industri yang berisiko tinggi seperti di Labuan ini supaya sentiasa mengamalkan 'higher safety awareness' (kesedaran keselamatan yang tinggi) di tempat kerja," kata beliau kepada pemberita selepas menyaksikan majlis menandatangani Buku Manual Prosedur LEMA, di sini.Hadir sama, Pengerusi Perbadanan Labuan, Datuk Bashir Alias dan Pengarah JBPM Labuan Ismaidi Ismail.


Masih ada ruang untuk kerjasama UMNO, PAS - Annuar

(Tan Sri Annuar Musa menyampaikan ucapan pada perasmian Mesyuarat Perwakilan UMNO Bahagian Ketereh dan pelancaran jentera pilihanraya Barisan Nasional Ketereh/ Foto BERNAMA)

KOTA BHARU, 15 Oktober - Masih ada ruang antara UMNO dan PAS untuk bekerjasama bagi menghadapi Pilihanraya Umum Ke-15 (PRU15). Ketua UMNO Bahagian Ketereh, Tan Sri Annuar Musa berkata pintu rundingan antara kedua-dua parti perlu sentiasa dibuka supaya permuafakatan orang Melayu dapat diperkasa. Justeru, beliau berharap pucuk pimpinan dapat mengambil pendekatan yang bijaksana untuk berunding. UMNO dan PAS juga boleh menjadi tunjang terhadap penyatuan ummah.

(Tan Sri Annuar Musa bersama para Perwakilan UMNO Bahagian Ketereh pada Mesyuarat Perwakilan UMNO Bahagian Ketereh dan pelancaran jentera pilihanraya Barisan Nasional Ketereh/ Foto BERNAMA)

"Muafakat di kalangan rakyat, di kalangan pengundi di akar umbi antara UMNO dan PAS pada saya masih ada ruang boleh kita terokai dan mungkin itu akan membawa kepada kerjasama yang lebih luas, jadi masa masih ada pada saya dan saya secara peribadi masih mengharapkan pucuk pimpinan terus berikhtiar mencari jalan yang penting, kita nak tengok kawasan-kawasan parlimen majoriti Melayu hendaklan menjadi satu 'force' yang 'solid' untuk memberikan kestabilan," kata beliau selepas merasmikan Mesyuarat Perwakilan UMNO Bahagian Ketereh dan Pelancaran Jentera Pilihanraya Barisan Nasional di Kompleks Yayasan Kemiskinan Kelantan, Melor, di sini.Annuar yang juga Menteri Komunikasi dan Multimedia mengulas kenyataan Setiausaha Agung PAS, Datuk Seri Takiyuddin Hassan yang dilaporkan berkata PAS masih terbuka untuk menjalinkan kerjasama dengan mana-mana parti politik pada PRU15 termasuklah merealisasikan penyatuan ummah.